3. การประกอบธุรกิจ

3.1 ธุรกิจเพลง

ธุรกิจเพลงประกอบไปด้วยการทำงานใน 3 ส่วนหลักๆ ได้แก่ การผลิตและโปรโมทผลงานเพลง
การจัดจำหน่าย และการจัดเก็บลิขสิทธิ์

3.1.1 การผลิตและโปรโมทผลงานเพลง

ปัจจัยแห่งความสำเร็จ ในการประกอบธุรกิจเพลงของกลุ่มอาร์เอสมีดังนี้

1) การวางโครงสร้างการประกอบธุรกิจเพลง (Business Model) ในลักษณะครบวงจร
ทุกขั้นตอนของการดำเนินงานภายใต้บริษัทในกลุ่มดังกล่าวข้างต้น
เนื่องจากอาร์เอสมีศิลปินจำนวนมากทำให้สามารถผลิตผลงานเพลงได้หลากหลายเพื่อตอบสนองกลุ่มเป้าหมายได้ครบทุกกลุ่มและสามารถผลิตผลงานออกสู่ตลาดได้อย่างต่อเนื่อง
การทำงานเพลงจะเริ่มต้นจากการนำเสนอแนวความคิด คอนเซ็ปต์ของงาน
และกำหนดกลุ่มผู้ฟังเป้าหมายต่อคณะกรรมการบริหารธุรกิจเพลง (Music Business
Management Board) เพื่อพิจารณาอนุมัติในหลักการ
โดยแผนการผลิตแต่ละอัลบั้มจะแตกต่างกันไปตามประเภท
และประมาณการยอดขายของแต่ละอัลบั้มเป็นสำคัญ
หลังจากนั้นการทำงานเพลงจะดำเนินการอย่างอิสระโดยทีมงานในแต่ละค่ายเพลง หลังจากนั้น
แผนการประชาสัมพันธ์ การวางกลยุทธ์การโปรโมท จะถูกจัดทำขึ้นโดยทีมงานของแต่ละค่ายเพลง
และนำมาประสานงานร่วมกับหน่วยงานบริหารการใช้สื่อและหน่วยงานจัดจำหน่าย
เพื่อทำให้ผลงานที่ออกมาผ่านการวางแผนและการกลั่นกรองทุกขั้นตอน
ดังนั้นคุณภาพของผลงานจะตรงกับความต้องการและกระแสความนิยมของตลาด ณ ปัจจุบัน

2) _การวางนโยบายการผลิตผลงานในจำนวนที่เหมาะสม
เน้นการให้ความสำคัญกับคุณภาพของผลงาน
และการดูแลสินค้าเมื่อออกสู่ตลาดอย่างใกล้ชิดตลอดจนจบกระบวนการ
ทำให้การผลิตผลงานแต่ละชุดเป็นไปตามการวางแผนในขั้นต้น
และมียอดขายเป็นไปตามการคาดการณ์

3) การใช้ประโยชน์จากสื่อต่างๆ ไม่ว่าจะเป็นสื่อโทรทัศน์ สื่อวิทยุ สื่อสิ่งพิมพ์
และสื่อบนอินเตอร์เน็ตของบริษัทในกลุ่ม เพื่อการประชาสัมพันธ์ผลงานของกลุ่มอย่างมีประสิทธิภาพ
และเพื่อใช้สื่อที่มีอยู่ทั้งหมดให้มีประสิทธิภาพสูงที่สุด

4) การมีระบบการจัดจำหน่ายที่มีประสิทธิภาพ สามารถกระจายสินค้าถึงผู้บริโภคได้อย่างทั่วถึง
มีการจัดระบบการบริหารสินค้าคงคลังให้อยู่ในระดับที่เหมาะสม มีการติดตาม การทำงาน
และบริหารระบบการจัดจำหน่ายอย่างใกล้ชิด

5) การบริหารจัดการลิขสิทธิ์งานเพลงที่มีอยู่อย่างเป็นระบบและมีประสิทธิภาพ
เพื่อสร้างรายได้เพิ่มเติมต่อกิจการ

6) วางนโยบายการเปิดโอกาสให้กับกลุ่มศิลปินใหม่ นักแต่งเพลง
และช่องทางสร้างสรรค์งานเพลงรูปแบบใหม่
เพื่อพัฒนาและยกระดับงานเพลงของกลุ่มอาร์เอสให้ทันสมัยและครอบคลุมกลุ่มเป้าหมายตลอดเวลา

7) นโยบายความชัดเจนของลิขสิทธิ์งานเพลง
โดยลิขสิทธิ์ของเพลงนั้นจะตกเป็นของเจ้าของเพลงอย่างถูกต้องในที่สุด
เอื้อประโยชน์ให้บุคลากรที่ทำงานร่วมกับอาร์เอสมีอิสระและทำงานได้อย่างเต็มกำลังความสามารถ
เปิดโอกาสการเข้าร่วมสร้างสรรค์ผลงานเพลงคุณภาพให้เกิดขึ้นได้มากมาย

การประกอบธุรกิจเพลง มีรายได้หลักจาก 4 แหล่งดังนี้

1) รายได้จากการขายผลิตภัณฑ์เพลงในรูปแบบต่างๆ ผ่านทางระบบดิจิตอล (Digital Content)
ไม่ว่าจะเป็นการดาวน์โหลดเพลง (Download), การดาวน์โหลดเสียงเรียกเข้าผ่านทางโทรศัพท์
(Ring tone), การเลือกซื้อเพลงผ่านระบบโทรศัพท์ผ่านเครือข่าย (Ring Back Tone),
การดาวน์โหลดภาพผ่านทางระบบโทรศัพท์ในรูปแบบ Wallpaper, Screen Server, และอื่นๆ

2) รายได้จากการขายผลิตภัณฑ์เพลงในรูปแบบของแผ่น
อันประกอบไปด้วยงานเพลงไทยสากลและลูกทุ่ง ผ่านทางอัลบั้มชุดใหม่และชุดรวมฮิตในรูปแบบต่างๆ
ได้แก่ ซีดีเพลง (CD), วีซีดี (VCD), ดีวีดี (DVD) และ Dual Disc
รวมไปถึงการจัดวีซีดีและดีวีดีบันทึกภาพการแสดงคอนเสิร์ตของศิลปินต่างๆ

3) รายได้จากการบริหารคอนเท้นท์เพลง (Music Content Management)

  3.1) สปอนเซอร์ผู้สนับสนุนอัลบั้ม

สปอนเซอร์ผู้สนับสนุนอัลบั้ม (Sponsorship for Music Album)
สามารถสร้างรายได้จากการจัดแพคเก็จขายพื้นที่โฆษณาให้กับสินค้าต่างๆ
บนผลิตภัณฑ์เพลงของเครืออาร์เอส ทั้งปก CD, VCD, DVD, Dual Disc, ท้ายสปอตมิวสิควีดีโอ
และสปอตโฆษณาอัลบั้ม
รวมไปถึงมูลค่ารายได้จากการวางสินค้าของลูกค้าผู้สนับสนุนอัลบั้มในมิวสิควีดีโอของศิลปิน
(Product Placement),
ทำกิจกรรมพิเศษให้กับลูกค้าเพิ่มเติมและประชาสัมพันธ์ไปกับสื่อต่างๆในเครือไม่ว่าจะเป็น TV,
Radio, Publishing เพื่อเพิ่มการมองเห็นสินค้าในจุดต่างๆให้กับสินค้าของลูกค้า (Media
Exposure)

  3.2) รายได้จากการจัดคอนเสิร์ต ประกอบด้วย

- ผู้สนับสนุน
โดยจะมีการจัดแพคเก็จขายสิทธิ์ในการเป็นผู้สนับสนุนคอนเสิร์ตให้กับสินค้าอื่นๆที่ต้องการ
มีรูปแบบการขายอย่างหลากหลาย ทั้งผู้สนับสนุนหลักตราสินค้าเดียวทั้งคอนเสิร์ต ( Sole
Sponsorship) หรือผู้สนับสนุนร่วมกันหลายตราสินค้าในคอนเสิร์ต (Co-Sponsorship)

  - จำหน่ายบัตรเข้าชมคอนเสิร์ต

  - การจำหน่ายวีซีดี, ดีวีดีบันทึกภาพการแสดงคอนเสิร์ต

  3.3) รายได้จากกิจกรรมการตลาด

เช่น School Tour, Campus Tour, Mall Tour หรือ Contest
เพื่อสร้างโอกาสทางการตลาดและช่องทางการรับรู้ผลิตภัณฑ์ของลูกค้าเชื่อมโยงไปกับศิลปินของอาร์เอส
นับเป็นกิจกรรมที่สามารถต่อยอดจากอัลบั้มเพลงและสร้างประสบการณ์ทางการตลาด (experience
marketing)
ควบคู่ไปกับดนตรีได้ตรงตามกลุ่มเป้าหมายและประสบผลสำเร็จเป็นอย่างดีในช่วงเวลาที่ผ่านมา

  3.4) รายได้จากการแต่งเพลงในโอกาสพิเศษต่างๆ และกิจกรรมพิเศษ

4) รายได้จากการจัดเก็บลิขสิทธิ์เพลง

 3.1.1.1 ลักษณะผลิตภัณฑ์หรือบริการ

3.1.1.1.1 โครงสร้างทีมงานและศิลปิน

ทีมงานสรรหา คัดเลือก และพัฒนาศิลปิน (Pre-Production Unit)

อยู่ภายใต้การดำเนินงานของบริษัทฯ โดยทีมงานที่มากด้วยประสบการณ์ ขั้นตอนการสรรหา
คัดเลือกและพัฒนาศิลปินมีความสำคัญต่อการผลิตผลงานในขั้นต่อๆไปเป็นอย่างมาก
เนื่องจากเป็นขั้นตอนของการเฟ้นหาบุคลากรที่จะเป็นศิลปินคุณภาพต่อไป
และการมีศิลปินใหม่เพิ่มขึ้นมา ทำให้บริษัทฯมีโอกาสในการสร้างงานเพิ่มมากขึ้นทั้งงานเพลง
งานแสดง งานโฆษณา และภาพยนตร์

ค่ายเพลง (Music Label)

ปัจจุบันอาร์เอสปรับเปลี่ยนโมเดลการทำงานจากเดิมที่เคยแบ่งตามประเภทของแนวเพลงแบบดั้งเดิม
อาทิ ป๊อป (POP), ร็อค (ROCK), อะเดาท์ คอมเทมเพอรารี่ (Adult Contemporary),
คันทรี่ (Country) และแนวเพลงอื่นๆ มาสู่การแบ่งโดยใช้กลยุทธ์ Music Segment Champion
โดย แบ่งออกเป็น 7 กลุ่ม 8 ค่ายเพลงด้วยกัน ได้แก่

-   กลุ่ม Mass ที่มีกลุ่มเป้าหมายครอบคลุมผู้ฟังในวงกว้าง ดำเนินการภายใต้ แบรนด์ RS Music
    ซึ่งประกอบด้วยศิลปินอย่าง ฟิลฺม์-รัฐภูมิ, ลิเดีย, เกิร์ลลี่ เบอรี่, บีม-กวี, พริกไทย แบล็ค
    วานิลลา, ไอน้ำ, เล้าโลม, ซีควินท์, ไนซ์ทูมีทยู, ปาน ธนพร ฯลฯ

-   กลุ่ม Teen Community ดำเนินการภายใต้ แบรนด์ กามิกาเซ่ (Kamikaze) ค่ายเพลง
    เทรนดี้ที่มาพร้อมกับความแตกต่างและความใหม่ในรูปแบบที่ไม่เหมือนใครในวงการเพลงเมืองไทย
    ที่มีกลุ่มเป้าหมายเป็นชาย-หญิง ช่วงพรีทีน (Pre-Teen) อายุระหว่าง 9 – 17 ปี
    วัยประถมถึงมัธยม ที่มีไลฟ์สไตล์ความเป็นตัวตนที่ชัดเจน
    มีความสามารถเฉพาะตัวและมีคาเเรคเตอร์ที่สามารถเป็น Trendsetter
    ให้กับวัยรุ่นในสังคมได้ภายใต้คอนเซปต์ “KIDS STRIKE” โดยมีศิลปินชื่อดังอย่าง โฟร์-มด,
    เฟย์ ฟาง แก้ว, K-Otic, ขนมจีน, มีล่า, Neko Jump ฯลฯ

-   กลุ่ม Rock Society ดำเนินการภายใต้ แบรนด์ 9Richter และ Pirate
    ที่มีศิลปินคุณภาพอย่าง วง Silly Fools, วงสปินเฮด, วง Butterfly Effect
    และศิลปินร็อคเลือดใหม่ อาทิ วง The Papers, วง Silent Scream, วงกล้วยไทย,
    วงKid Insane, วงThe Corset เป็นต้น เข้ามาเจาะกลุ่มวัยรุ่นชาย-หญิง อายุระหว่าง
    12-30 ปี ที่ชื่นชอบการฟังเพลงแนวร็อคทั้งไทยและสากล ตามกระแสแฟชั่น
    โดยเฉพาะสไตล์ร็อค

-   กลุ่ม Easy Listening ดำเนินการภายใต้ แบรนด์ เมลโล โทน (Mellow Tone)
    ที่สร้างสรรค์แนวดนตรีทั้งแนวเพลงในแบบป๊อป, ป๊อป-แจ๊ส, อะแคปเปล่า และฟิวชั่น
    ซึ่งเป็นแนวเพลงทางเลือกที่ได้อิทธิพลจากประเทศตะวันตก
    โดยเข้ามาในประเทศไทยพร้อมๆกับเทศกาลดนตรีที่มีบรรยากาศสบายๆ ศิลปินของเพลงแนวนี้
    ไม่จำกัดอยู่แค่นักร้องที่ใช้เสียงเพอร์ฟอร์ม แต่ยังรวมถึงนักดนตรีประเภทต่างๆ
    โดยจะโฟกัสไปที่กลุ่มเป้าหมาย ชาย-หญิง อายุระหว่าง 25 ปีขึ้นไป ที่มีความชอบเฉพาะทาง
    รวมถึงกลุ่มคนวัยทำงานที่มีไลฟ์สไตล์แบบคนเมืองที่นิยมชื่นชอบงานปาร์ตี้และการดื่มสังสรรค์
    ท่องเที่ยวและเล่นกีฬา โดยมีศิลปินคุณภาพในค่ายอย่าง โก้-มิสเตอร์แซคแมน,วงออโต้บาห์น,
    จิรพรรณ อังศวานนท์,ฯลฯ

-   กลุ่ม Uni Club ดำเนินการภายใต้ แบรนด์ เพลนตี้ มิวสิค (Plenty Music)
    ซึ่งเป็นตัวแทนคนรุ่นใหม่ที่มีความคิดก้าวไปข้างหน้า โดยได้คนดนตรีอย่าง สมเกียรติ
    อริยชัยพาณิชย์ หรือ สมเกียรติ Z-Mix เข้ามานั่งแท่นผู้บริหาร นอกเหนือจากสมเกียรติแล้ว
    ยังได้มีการชักชวนเพื่อนศิลปินมากมายมาร่วมงาน ไม่ว่าจะเป็น โป้-โยคีเพลย์บอย, JERRY
    หรือการทำงานร่วมงานกับศิลปินชั้นนำ เช่น คิว สุวีระ บุญรอด หรือ Q วง Flure, อดุลย์
    วง Friday โดยเจาะกลุ่มชาย – หญิง อายุ 17-24 นักเรียน, นักศึกษามหาวิทยาลัย,
    คนทำงานตอนต้นที่ชื่นชอบเพลงไทยสากลแบบสมัยนิยม ชอบแบบมีสไตล์
    เน้นความเป็นเทรนดี้ของดนตรีและการร้องที่มีเอกลักษณ์ มีตัวตนที่ชัดเจน มีเอกลักษณ์
    อัพเดทแฟชั่น และทำตัวตามกระแสตลอดเวลา

-   กลุ่ม Reggae and Ska ดำเนินการภายใต้ แบรนด์ Raggae Village
    ที่มาพร้อมกับดนตรีแนวเต้นรำ Reggae & Ska ดูแลโดย “โจ้- สรพันธ์ กิ่งพะโยม”
    ร่วมทีมโดย ทีโบน, จ๊อบ บรรจบ และไคโจ บราเธอรส์ เจาะกลุ่มชาย-หญิง อายุ 18–30 ปี
    ที่อยู่ในกรุงเทพฯ และ หัวเมืองใหญ่ รวมถึงกลุ่มวัยรุ่นที่ชื่นชอบการท่องเที่ยวตามสถานบันเทิง
    ปาร์ตี้ เต้นรำ ในสถานที่เที่ยวที่มีวงเร็กเก้ สกา

-   กลุ่ม Modern Local Country หรือ ลูกทุ่งสมัยใหม่ ที่มีการดำเนินงานภายใต้ แบรนด์
    อาร์สยาม (R-Siam) ที่สร้างสรรค์ผลงานอย่างครอบคลุม
    และมีความหลากหลายของแนวเพลง ทั้งลูกทุ่งอีสาน ลูกทุ่งภาคกลาง ลูกทุ่งเพื่อชีวิต
    และลูกทุ่งหมอลำ โดยค่ายอาร์สยามมีศิลปินชื่อดังมากมายอาทิ โปงลางสะออน, บ่าววี ,
    บิว-กัลยาณี, หญิง ธิติกานต์, กุ้ง-สุทธิราช, กระแต, หลวงไก่, จินตรา พูลลาภ, หนู
    มิเตอร์, ทรงกลด ฌามา ฯลฯ

ทุกทีมงานล้วนประกอบด้วย โปรดิวเซอร์ ครีเอทีฟ นักแต่งเพลง
ที่มีความเชี่ยวชาญและประสบการณ์ในวงการเพลงเป็นระยะเวลานาน
และสามารถผลิตงานเพลงที่มีคุณภาพได้หลากหลายทุกแนวเพลง
ทีมงานเหล่านี้จะทำหน้าที่ผลิตงานเพลงทั้งภาพและเสียงออกมาในรูปของมาสเตอร์
เพื่อส่งต่อออกไปจัดจำหน่ายทั้งช่องทางการจำหน่ายผลิตภัณฑ์แผ่นและช่องทางการจำหน่ายผ่านระบบดิจิตอล

ศิลปินนักร้องในสังกัด (Artist /Singer)

ปัจจุบันบริษัทฯ มีศิลปินนักร้องเพลงไทยสากล และเพลงไทยลูกทุ่ง
ประกอบด้วยศิลปินเดี่ยวและศิลปินกลุ่ม ซึ่งสามารถนำเสนองานเพลงในแนวที่หลากหลายต่างกัน
ตัวอย่างศิลปินในอาร์เอส ได้แก่

1.) ศิลปินเพลงไทยสากล

  ------ ------------------------------ ---------------------------------
  ศิลปิน   ศิลปินเดี่ยว                       ศิลปินกลุ่ม

  ชาย    ฟิล์ม รัฐภูมิ, บีม กวี, แทค, ดัง พันกร, ไอน้ำ, เล้าโลม, BLACK VANILLA, 10
         พายุ, วิด เชษฐา, หวิว,สมเกียรติ     11, NICE 2 MEET U, K-OTIC, C
         อริยชัยพาณิชย์, โก้ MR.SAXMAN       QUINT, SILLY FOOLS, DR.FUU,
                                        INFAMOUS, ,THE PAPERS, KAI_JO
                                        BROTHERS, SILENT SCREAM, JO POP,
                                        FLAME, YOKEE PLAYBOY

  หญิง    ปาน ธนพร, LYDIA, NOTTO, MILA,  FOUR-MOD, GIRLY BERRY, AM FINE,
         ขนมจีน, หวาย, มัดหมี่, ยุ้ย ณพอาภา,  NEKO JUMP, CHILLI WHITE CHOC,
         เนย SENORITA, แหม่ม พัชริดา, ปุ้ม   SISKA, FFK, CINDERELLA, พริกไทย,
         อรวรรณ, ตอง ภัครมัย              PIXEL, FLAVOUR
  ------ ------------------------------ ---------------------------------

2.) ศิลปินเพลงไทยลูกทุ่ง

+-----------------------+----------------------+----------------------+
| ศิลปินชาย               | ศิลปินหญิง              | ศิลปินกลุ่ม              |
+-----------------------+----------------------+----------------------+
| หนู มิเตอร์, หลวงไก่,     | หญิง ธิติกานต์, บิว       | โปงลางสะออน, โอ-เอ,  |
| บ่าววี, สนุ๊ก สิงห์มาตร,อู๋   | กัลยาณี, อันดา, แคท     |                      |
| พันทาง,                | รัตกาล,               | วงสะล้อ,              |
|                       | กระแต,การะเกด, จินตรา | ประถมบันเทิงศิลป์        |
| ทัช ณ ตะกั่วทุ่ง, กุ้ง       | พูนลาภ, เปรม ปรียาภรณ์, |                      |
| สุทธิราช, ปีเตอร์ โฟดิฟาย, | ดวงจันทร์ สุวรรณี, ฟิล์ม   |                      |
| สิงหา, เมฆา, ถลา       | ณรินทริพย์,             |                      |
| เสนานิคม, พิทักษ์,        |                      |                      |
|                       | ปอ ปาริชาติ, นุ้ย สุวีณา   |                      |
| ทรงกลด ฌามา           |                      |                      |
+-----------------------+----------------------+----------------------+

ทีมงานการตลาด (Marketing & Research)

ทีมงานการตลาด
รับหน้าที่เป็นศูนย์กลางของธุรกิจเพลงในการดูแลการหารายได้ต่อยอดจากคอนเท้นท์เพลงนอกเหนือจากรายได้จากการขายผลิตภัณฑ์เพลง
โดยมุ่งเน้นการสร้างรายได้จากการตอบโจทย์การทำการตลาดของลูกค้าองค์กรที่ใช้ Music
Marketing
เป็นเครื่องมือในการทำการตลาดผ่านการเชื่อมโยงระหว่างตราสินค้าและศิลปินในกิจกรรมรูปแบบต่างๆ
โดยการพัฒนารายได้จากกิจกรรมที่เป็นช่องทางสำคัญในการโปรโมทอัลบั้ม และศิลปิน
ซึ่งวิธีการนี้นอกจากจะเป็นการเพิ่มช่องทางในการหารายได้ให้กับธุรกิจเพลงแล้ว
ยังเป็นการเพิ่มช่องทางในการโปรโมทอัลบั้มต่างๆ
ของธุรกิจเพลงผ่านทางกลุ่มเป้าหมายของตราสินค้าอีกด้วย

  ทีมสื่อสารองค์กรและประชาสัมพันธ์

ทีมสื่อสารองค์กรและประชาสัมพันธ์ รับหน้าที่ในการดูแลภาพลักษณ์และประชาสัมพันธ์ทั้งศิลปิน
อัลบั้มและองค์กร โดยมีการวางแผนงานควบคู่ไปกับทุกส่วนในองค์กร
และรับผิดชอบในการดูแลสื่อของกลุ่มบริษัทในเครือ ทั้งรายการโทรทัศน์ รายการวิทยุ หนังสือพิมพ์
นิตยสารและการประชาสัมพันธ์ในสื่อออนไลน์ต่างๆ

ทีมงานจัดจำหน่ายผลิตภัณฑ์เพลงแบบแผ่นซีดีหรือดีวีดี และแบบดิจิตอล

ทีมงานจัดจำหน่ายผลิตภัณฑ์แบบแผ่น รับหน้าที่ในการจัดหา Supplier
เพื่อผลิตสินค้าในรูปแบบของซีดี, ดีวีดีและอื่นๆ และทำการจัดจำหน่าย ถึงผู้บริโภคผ่านระบบผู้ค้าส่ง
ผู้ค้าปลีกและร้านค้าประเภทโมเดิร์นเทรด สำหรับส่วนทีมจัดจำหน่ายฝั่งดิจิตอล
รับหน้าที่ในการประสานงานกับผู้ให้บริการออนไลน์ เครือข่ายโทรศัพท์มือถือ และระบบดิจิตอลต่างๆ
เพื่อสร้างช่องทางการจำหน่ายคอนเท้นท์เพลงผ่านระบบดิจิตอลให้มีประสิทธิภาพมากที่สุด

3.1.1.2 การตลาดและภาวะการแข่งขัน

3.1.1.2.1 การตลาด

ก. กลยุทธ์การตลาด 

1) กลยุทธ์ผลิตงานเพลงตามกลุ่มเป้าหมายที่ชัดเจน (Segmentation)

บริษัทฯเน้นและให้ความสำคัญกับการผลิตงานเพลงออกมาเพื่อตอบสนองกลุ่มเป้าหมายที่มีวิถีชีวิต
(Lifestyle) และความชื่นชอบ (Psychographic) ที่แตกต่างกัน
เพื่องานเพลงที่ตรงใจกลุ่มเป้าหมายผู้ฟังให้ได้มากที่สุด

โดยให้ความสำคัญกับคุณภาพ ทั้งคุณภาพศิลปินและคุณภาพงานเพลง ในการสร้างศิลปินคุณภาพ
บริษัทฯมีกระบวนการสรรหา คัดเลือก และพัฒนาความสามารถของศิลปินอย่างสม่ำเสมอ

2) กลยุทธ์การต่อยอดทางธุรกิจ

นอกจากการสร้างสรรค์งานเพลงของศิลปินในบริษัทอย่างมีคุณภาพและต่อเนื่องตลอดทั้งปีแล้ว
บริษัทฯมีนโยบายในการสร้างมูลค่าเพิ่มให้กับศิลปินและอัลบั้มแต่ละอัลบั้มอย่างเป็นระบบ
โดยพิจารณาจากความต้องการของตลาด (Demand) อันได้แก่ กลุ่มผู้ฟังเพลงโดยตรง
และกลุ่มองค์กรหรือบริษัทที่ต้องการการบริการในหมวดของคอนเท้นท์เพลง เช่น
เพลงที่แต่งขึ้นเพื่อโอกาสพิเศษต่างๆ นอกเหนือไปจากนั้น
การตลาดของธุรกิจเพลงของบริษัทฯยังมุ่งเน้นที่จะเพิ่มมูลค่าของศิลปิน
มีการวางแผนทั้งระยะสั้นและระยะยาวอย่างเป็นระบบ (Artist Career Management)
ทำให้ผลงานของศิลปินอาร์เอส สามารถสร้างมูลค่าเพิ่มได้มากกว่าออกอัลบั้มเพลงแล้วจบไป

3)  กลยุทธ์การสร้างทางเลือกทางดนตรี

ธุรกิจเพลงของอาร์เอส
วางนโยบายในการเปิดโอกาสและสร้างทางเลือกใหม่ใหม่ให้กับกลุ่มผู้ฟังเพลงโดยการนำเสนอรูปแบบทางดนตรีใหม่ให้ทันกับกระแสเพลงของโลกและความต้องการของผู้บริโภค
โดยมีการสร้างและให้โอกาสนักแต่งเพลงเลือดใหม่ ศิลปินหน้าใหม่อยู่ตลอดเวลา
สร้างปรากฏการณ์ทางดนตรีที่ให้กับกลุ่มผู้ฟังอย่างไม่มีขีดจำกัด
เพื่อขยายฐานผู้ฟังเพลงของบริษัทฯให้เพิ่มมากขึ้น

4) กลยุทธ์การบริหารสื่อของธุรกิจในเครืออย่างมีประสิทธิภาพ

ธุรกิจเพลงวางนโยบายในการประชาสัมพันธ์และสื่อสารทางการตลาดเพื่อประชาสัมพันธ์ศิลปินและอัลบั้มอย่างเต็มประสิทธิภาพ
โดยมุ่งเน้นการบริหารสื่อในองค์กรเพื่อผลักดันให้เกิดการรับรู้อย่างกว้างขวางและคลอบคลุมทุกกลุ่มผู้ฟังเป้าหมาย
ประกอบไปด้วยรายการโทรทัศน์, รายการวิทยุ, สื่อหนังสือพิมพ์บันเทิง, นิตยสาร, เว็บไซต์
และผ่านทางการประชาสัมพันธ์ต่างๆ นอกจากนั้นบริษัทฯ วางนโยบายดึงทีมงานสื่อสารองค์กร
และประชาสัมพันธ์เข้าไปมีส่วนร่วมตั้งแต่กระบวนการผลิตงานเพลง
ให้ทีมงานได้รับทราบคอนเซ็ปท์และงานเพลงตั้งแต่ต้น
เพื่อการสื่อสารและประชาสัมพันธ์อย่างมีประสิทธิภาพสูงสุด

ข. กลยุทธ์การสร้างพันธมิตรทางธุรกิจ

1) วางนโยบายเปิดโอกาสทางธุรกิจเพลงกับพันธมิตรในทุกรูปแบบ

บริษัทฯเล็งเห็นถึงการเปลี่ยนแปลงรูปแบบการทำธุรกิจในปัจจุบันที่มีความหลากหลาย
ข้อเสนอหรือการทำงานร่วมกับพันธมิตรในรูปแบบต่างๆ
ถือเป็นกลยุทธ์ที่จะช่วยสร้างความแข็งแรงของธุรกิจเพลงให้รุดหน้ามากยิ่งขึ้นไป
โดยเฉพาะธุรกิจเพลงนั้น สามารถเชื่อมต่อกับธุรกิจอื่นๆ ได้อย่างไม่มีขีดจำกัด
การเป็นพันธมิตรทางธุรกิจกันจึงเป็นทางเลือกที่บริษัทฯเปิดกว้างสำหรับข้อเสนอจากพันธมิตรอยู่ตลอดเวลา

 3.1.1.2.2 ภาวะการแข่งขัน

ตลาดเพลงในปัจจุบันเป็นช่วงที่ต้องปรับกระบวนการผลิต การจัดจำหน่าย
การประชาสัมพันธ์และกิจกรรมต่างๆ ให้ทันตามกระแสของผู้บริโภคที่มีพฤติกรรมที่เปลี่ยนแปลงไป
ผู้บริโภคเริ่มลดบทบาทของการซื้อผลิตภัณฑ์เพลงผ่านทางการซีดีหรือดีวีดี
กลายเป็นการฟังเพลงหรือการดาวน์โหลดเพลงผ่านระบบ MP3 เพิ่มมากขึ้น
หากผู้ประกอบธุรกิจเพลงยังคงเดินหน้าผลิตแผ่นซีดีเพลงหรือดีวีดีเพลงต่อไปในจำนวนเท่าเดิม
ก็อาจประสบปัญหาสินค้าล้นตลาดได้

นอกจากนี้ปัญหาเรื่องการละเมิดลิขสิทธิ์เพลง เริ่มควบคุมได้ยากขึ้น
เกิดการละเมิดลิขสิทธิ์อย่างกว้างขวางผ่านทางระบบออนไลน์หรือระบบดิจิตอล
การตรวจสอบและการปราบปรามทำได้ยาก
ทำให้บริษัทผู้ประกอบธุรกิจเพลงรายย่อยหรือค่ายเพลงขนาดเล็กประกอบธุรกิจได้ยากมากขึ้น
บางครั้งถึงขั้นต้องปิดกิจการไป

จุดแข็งของกลุ่มอาร์เอส

1) ประสบการณ์และความมั่นคงของบริษัท

การแข่งขันในธุรกิจเพลง
ที่มีทั้งบริษัทขนาดใหญ่ที่ดำเนินการมาเป็นระยะเวลานานและยังยืนหยัดอยู่ในตลาดเพลง
รวมไปถึงผู้ประกอบการขนาดกลางไปถึงค่ายเพลงขนาดเล็ก บริษัทเพลงขนาดใหญ่อย่างอาร์เอส
จะได้เปรียบในแง่ของประสบการณ์ในวงการเพลง
ที่สามารถผลิตงานเพลงตอบโจทย์ผู้บริโภคได้ตรงตามกลุ่มเป้าหมาย
และมีความมั่นคงทั้งด้านการบริหารจัดการทรัพยากรและบุคลากรด้านเพลง
การส่งเสริมศักยภาพศิลปิน เทคโนโลยีที่ทันสมัยในการผลิตงานเพลง
หน่วยสนับสนุนและวิเคราะห์ข้อมูล ช่องทางการกระจายผลิตภัณฑ์เพลงให้เข้าถึงกลุ่มเป้าหมาย
และอื่นๆ อีกมากมาย ที่สำคัญคือ บริษัทฯมีความมั่นคงทางด้านการเงิน
ซึ่งเป็นปัจจัยสำคัญที่ทำให้บริษัทฯได้เปรียบผู้ประกอบการขนาดเล็กอย่างเห็นได้ชัด
โดยบริษัทฯพร้อมจะสนับสนุนเงินทุนเพื่อการพัฒนางานเพลงหรือการผลิตเพลงที่มีประสิทธิภาพ
ทำให้ศิลปินสามารถใช้ศักยภาพของตนเองได้อย่างเต็มที่และรักษาฐานกลุ่มผู้ฟังได้อย่างต่อเนื่อง

2) ความมั่นคงจากการกระจายความเสี่ยงของการประกอบธุรกิจ

แม้ว่าอาร์เอสจะประสบความสำเร็จจากธุรกิจด้านเพลง
แต่บริษัทฯก็ยังให้ความสำคัญกับธุรกิจในเครือที่เกี่ยวเนื่องกับธุรกิจเพลง
เพื่อลดความเสี่ยงจากผลกระทบของยอดขายผลิตภัณฑ์เพลงแบบแผ่นที่ลดจำนวนลง
โดยมุ่งหวังว่าธุรกิจเกี่ยวเนื่องจะนำ Content
เพลงไปต่อยอดทำให้เกิดรายได้เข้าสู่บริษัทฯเพิ่มมากขึ้น

3) การผสานประโยชน์จากกลุ่มธุรกิจในเครือ (Synergy)

อาร์เอสมีบริษัทในเครือที่หลากหลายและพร้อมจะผสานประโยชน์สูงสุดให้แก่กัน เช่น
ธุรกิจเพลงผลิตงานเพลงออกมาเป็นอัลบั้ม
ธุรกิจภาพยนตร์สามารถพิจารณาศิลปินที่ออกอัลบั้มนำมาเล่นภาพยนตร์ได้
หรือธุรกิจสื่อโทรทัศน์สามารถนำศิลปินเพลงเหล่านั้นมาเป็นพิธีกรรายการต่างๆได้

4) ความรวดเร็วในการปรับองค์กรให้ทันกับสภาวการณ์

แม้อาร์เอสจะเป็นบริษัทขนาดใหญ่
แต่ด้วยวิสัยทัศน์ของผู้บริหารที่ก้าวไกลเล็งเห็นถึงการขับเคลื่อนองค์กรที่ต้องอาศัยการตัดสินใจที่รวดเร็วและทันต่อเหตุการณ์
ทำให้บริษัทฯตอบรับการเปลี่ยนแปลงที่นำไปสู่สิ่งที่ดีกว่าอยู่เสมอ โดยไม่ต้องผ่านกระบวนการที่ยุ่งยาก
อัลบั้มเพลงและศิลปินของอาร์เอสจึงทันสมัย และเป็นที่ต้องการของตลาดในปัจจุบันอยู่ตลอดเวลา

5) ภาพลักษณ์และชื่อเสียงที่ดี

นอกจากเพลงและศิลปินจะประสบความสำเร็จด้วยตนเองแล้ว
ภาพลักษณ์และชื่อเสียงขององค์กรถือเป็นแรงผลักดันที่สำคัญไม่น้อยไปกว่าส่วนสนับสนุนอื่น
บริษัทฯมีนโยบายสนับสนุนโครงการเพื่อช่วยเหลือสังคม (Corporate Social
Responsibility) โดยสนับสนุนศิลปินและพนักงานของบริษัทฯ
ให้เข้าร่วมกิจกรรมหรือโครงการเพื่อช่วยเหลือสังคมต่างๆ อาทิเช่น ในปี 2550 บริษัท อาร์เอส
จำกัด (มหาชน) ร่วมกับ มูลนิธิที่อยู่อาศัยเพื่อมนุษยชาติ (ประเทศไทย) ทำการแต่งตั้ง รัฐภูมิ
โตคงทรัพย์ (ฟิล์ม) เป็นของทูตมูลนิธิฯ เพื่อมีส่วนร่วมในการทำกิจกรรมของมูลนิธิ
และมีส่วนช่วยในการรณรงค์ประชาสัมพันธ์ต่างๆ ส่งผลให้บริษัทฯ และศิลปิน ฟิล์ม รัฐภูมิ โตคงทรัพย์
เป็นที่รู้จักและเป็นขวัญใจของกลุ่มผู้ฟังเพลงเพิ่มมากขึ้น

6) ช่องทางการจำหน่าย

วิถีชีวิตและพฤติกรรมของผู้บริโภคที่เปลี่ยนแปลงไปข้างต้น ส่งผลให้บริษัทฯต้องปรับตัวให้ทันกับคู่แข่ง
เพื่อหารายได้จากพฤติกรรมที่เปลี่ยนแปลงไปให้ได้เพิ่มมากขึ้น
การทำตลาดเพลงในช่วงปีที่ผ่านมาจึงเน้นที่ระบบดิจิตอลและการดาวน์โหลดเป็นส่วนใหญ่
ช่องทางการจัดจำหน่ายผลิตภัณฑ์เพลงแบบเดิมจึงลดบทบาทลง
เพื่อปรับกลยุทธ์ให้เท่าทันการแข่งขันในปัจจุบัน

3.1.1.3 ผลกระทบต่อสิ่งแวดล้อม

  - ไม่มี –

3.1.2 การจัดจำหน่าย

 3.1.2.1 ลักษณะผลิตภัณฑ์หรือบริการ

RS Music Distribution (เดิม คือ บริษัท เค.มาสเตอร์ จำกัด)
ทำหน้าที่จัดจำหน่ายซอฟแวร์บันเทิงต่างๆของอาร์เอส (สินค้าในรูปแบบของ CD VCD DVD และ
Dual Disc) ผ่านช่องทางการจัดจำหน่ายต่างๆ โดยมีรายละเอียดในการดำเนินธุรกิจ ดังนี้

RS Music Distribution
เป็นผู้จัดจำหน่ายผลิตภัณฑ์เกี่ยวกับดนตรีให้กับค่ายเพลงต่างๆและบริษัทอื่นๆในเครืออาร์เอสเป็นหลัก
ทั้งยังมีการจำหน่ายสินค้านอกเครือในรูปแบบของ CD VCD DVD และ Dual Disc ด้วย เช่น
เพลงสากล, เพลงลูกทุ่ง, เพลงไทยสากล
นอกจากนี้ยังมีการจัดจำหน่ายเพิ่มเติมในส่วนของผลงานบันเทิงทางด้านดนตรีอื่นๆ เช่น
Edutainment software เป็นต้น โดยผ่านช่องทางการจำหน่ายต่างๆที่มีอยู่ เช่น Traditional
trade (ร้านค้าส่ง และ ร้านค้าปลีก), Modern trade (Hypermarket, convenience
store, music and movie shop) และช่องทางใหม่อื่นๆ โดยมีแนวทางการบริหารงาน ดังนี้

1)  การวางโครงสร้างระบบการจัดจำหน่าย

เป็นการบริหารงานเพื่อให้สินค้าของอาร์เอส กระจายไปสู่กลุ่มเป้าหมายได้อย่างถูกต้องและแม่นยำ
เนื่องจากสินค้าที่จัดจำหน่ายนั้นมีหลากหลายประเภท ทำให้กลุ่มลูกค้าเป้าหมายแตกต่างกันออกไปด้วย
ดังนั้นระบบการจัดจำหน่ายถือเป็นปัจจัยสำคัญในการสนับสนุนและส่งเสริมให้สินค้าต่างๆเหล่านี้สามารถเข้าถึงกลุ่มลูกค้าเป้าหมายที่วางไว้
รวมถึงการเพิ่มจำนวนสาขาของร้านค้าที่ดูแลอยู่ให้ครอบคลุมทั่วประเทศ
ซึ่งจะเป็นปัจจัยเสริมในการผลักดันให้สินค้าของอาร์เอส
เป็นที่รู้จักและกระจายตัวได้อย่างแพร่หลายยิ่งขึ้น

2)  การเลือกใช้แหล่งผลิตสินค้าที่มีการควบคุมคุณภาพและมาตรฐาน

RS Music Distribution ได้วางนโยบายในการควบคุมคุณภาพและมาตรฐานของสินค้า
โดยเริ่มต้นจากกระบวนการตรวจสอบมาสเตอร์ให้สมบูรณ์แบบ ก่อนจะนำไปผลิตเป็นซอฟแวร์บันเทิง
และจัดหาแหล่งผลิตที่มีเครื่องจักรและอุปกรณ์ทันสมัย ผ่านการรับรองจากองค์กรมาตรฐานสากล
มีกระบวนการในการตรวจสอบคุณภาพของการผลิต อาทิ ความสมบูรณ์ของภาพและเสียง,
คุณภาพการพิมพ์ปก เป็นต้น มีการควบคุมคุณภาพของวัตถุดิบและการผลิตชิ้นส่วนต่างๆ ที่เกี่ยวข้อง
เช่น แผ่นและกล่องซีดี เพื่อให้ได้รับสินค้าที่มีคุณภาพสูงออกมาสู่กลุ่มลูกค้า

3)  การวางแผนกลยุทธ์ทางการตลาดให้มีประสิทธิภาพ

การนำเสนอผลงานเพลงให้กับกลุ่มคนฟังที่มีหลากหลายประเภทนั้น RS Music Distribution
ในฐานะที่เป็นตัวแทนจำหน่ายผลงานเพลงของอาร์เอส
ซึ่งเป็นหน่วยงานที่พบปะลูกค้าในตลาดอยู่ตลอดเวลา
ทำให้สามารถสำรวจความต้องการของลูกค้าได้สม่ำเสมอทุกเดือน
จะทำการประเมินผลการสำรวจเพื่อสรุปและประมวลผล
จากนั้นก็จะประสานงานไปยังค่ายเพลงต้นสังกัดของอาร์เอส
เพื่อนำเสนอผลการตอบรับของลูกค้าในตลาด
ทำให้แต่ละค่ายเพลงได้รับภาพสะท้อนจากลูกค้าได้ชัดเจนยิ่งขึ้น
และสามารถนำไปปรับปรุงการผลิตผลงานเพลงออกมาให้ตรงกับความต้องการของตลาดและกลุ่มลูกค้ามากที่สุด
นอกจากนี้เมื่อสามารถทำให้แต่ละค่ายเพลงของอาร์เอสสามารถผลิตผลงานเพลงได้ตรงกับความต้องการของตลาดแล้ว
RS Music Distribution
ยังมีมาตรการในการใช้ทรัพยากรที่มีอยู่ในเครือเพื่อส่งเสริมการจัดจำหน่ายสินค้าต่างๆด้วย อาทิ
สื่อโทรทัศน์ สื่อสิ่งพิมพ์ เป็นต้น

4)  การควบคุมต้นทุนการผลิตและจัดจำหน่าย

เนื่องด้วย RS Music Distribution
เป็นหน่วยงานหนึ่งที่จะต้องดูแลและบริหารงานด้านการผลิตและจัดจำหน่ายสินค้าของอาร์เอส ทั้งหมด
ทำให้ต้องวางแผนการทำงานด้านการผลิตให้สอดคล้องกับค่ายเพลงต่างๆ
ทั้งนี้ได้มีการประสานงานและวางแผนการจัดจำหน่ายร่วมกับค่ายเพลงต่างๆ
เพื่อให้สามารถผลิตสินค้าในจำนวนที่เหมาะสมกับจำนวนขายจริงที่ประมาณการไว้

โดยหลังจากที่ธุรกิจเพลงของอาร์เอสมีการปรับแผนกลยุทธ์ในการออกอัลบั้ม คือ
ไม่เน้นปริมาณของอัลบั้มที่ออก แต่จะโฟกัสผลงานเพื่อความชัดเจนในการเจาะกลุ่มเป้าหมายมากขึ้น
ด้วยเหตุนี้เองในเดือนกันยายน พ.ศ.2549 ได้มีการขายเครื่องจักรในการผลิตทั้งหมด
เพื่อให้การทำงานของ RS Music Distribution สอดคล้องกับธุรกิจเพลงของอาร์เอส
นอกจากนี้ยังก่อให้เกิดความยืดหยุ่นในการบริหารต้นทุนในการผลิตอีกด้วย

หน้าที่สำคัญอีกประการหนึ่งของ RS Music Distribution คือ
การบริหารสินค้าคงคลังของอาร์เอสให้อยู่ในระดับที่เหมาะสม
เนื่องจากสินค้าของธุรกิจเพลงมีอัตราการหมุนเวียนสินค้าค่อนข้างสูง ทำให้ RS Music
Distribution
ต้องวางนโยบายการบริหารและการทำงานให้สอดคล้องกับสถานการณ์ตลาดที่มีการเปลี่ยนแปลงอยู่ตลอดเวลา
ซึ่งแม้ว่าจะมีการวางแผนการจัดจำหน่ายตั้งแต่ต้นทางร่วมกับธุรกิจเพลงแล้วก็ตาม
แต่ก็ยังต้องมีการปรับแผนการทำงานให้ทันสมัยอยู่เสมอ เพื่อป้องกันปัญหาเรื่องสินค้าล้าสมัย
อันเป็นปัจจัยหลักที่จะส่งผลกระทบต่อการบริหารสินค้าคงคลังของอาร์เอส

  3.1.2.2 การตลาดและภาวะการแข่งขัน

  3.1.2.2.1 การตลาด

ก. กลยุทธ์ทางการตลาด

1)  กลยุทธ์การจัดจำหน่ายให้มีประสิทธิภาพ

  เพื่อเพิ่มประสิทธิภาพในการจัดจำหน่ายสินค้าของอาร์เอส RS Music Distribution
  ได้มีการกำหนดแผนงานก่อนที่จะจัดจำหน่ายสินค้าแต่ละรายการ ในจำนวนสินค้าที่เพียงพอ
  และเหมาะสมกับกลุ่มเป้าหมาย ภายในช่องทางการจัดจำหน่าย ทั้ง Traditional trade และ
  Modern trade คิดเป็นสัดส่วนประมาณ 40% และ 60% ตามลำดับ โดยมีโครงสร้างดังนี้

2)  กลยุทธ์การวางแผนกิจกรรมทางตลาด

ฝ่ายการตลาดได้วางแผนกิจกรรมส่งเสริมการขาย ณ จุดขาย (Below the line activity)
ในรูปแบบต่างๆ ตลอดปี ทั้งเพลงไทยสากลและเพลงลูกทุ่ง
เพื่อผลัดเปลี่ยนและหมุนเวียนไปยังบริเวณจุดขายต่างๆที่เป็นกลุ่มลูกค้าเป้าหมาย
ซึ่งสามารถส่งเสริมยอดขายของธุรกิจเพลงได้ อาทิ การแจกของ premium กับอัลบั้ม,
ศิลปินไปแจกลายเซ็น หรือ โชว์มินิคอนเสิร์ต รวมถึงการใช้สื่อ ณ จุดขาย (Point of sale)
ที่สามารถดึงดูดความสนใจของกลุ่มลูกค้าเป้าหมายได้ในระดับหนึ่ง
และได้รับการตอบรับจากลูกค้าเป็นอย่างดี
ทั้งยังสามารถสร้างความพึงพอใจให้กับร้านค้าที่เป็นตัวแทนจำหน่ายสินค้าของบริษัทฯ

3)  ระบบการวิเคราะห์ข้อมูลการขายที่ถูกต้องและแม่นยำ

จากการที่บริษัทฯนำเอาระบบคอมพิวเตอร์เพื่อการบริหารฐานข้อมูล
เข้ามาใช้กับธุรกิจการจัดจำหน่าย
ทำให้บริษัทฯสามารถตรวจสอบยอดขายและวางแผนการจัดจำหน่ายของร้านค้าได้อย่างแม่นยำ
ซึ่งส่งผลให้ฝ่ายขายและฝ่ายการตลาดสามารถปรับเปลี่ยนกลยุทธ์ทางการขายและการตลาดได้รวดเร็วและทันกับสถานการณ์ในช่วงเวลานั้นๆ
ตามข้อมูลที่ได้รับมาจากการวิเคราะห์ฐานข้อมูลผ่านระบบดังกล่าว

4)  ระบบการขนส่ง (Logistic) ที่มีประสิทธิภาพ

สำหรับการบริหารและจัดการระบบการขนส่ง
บริษัทฯได้ใช้บริการการจัดเก็บสินค้าคงคลังและจัดส่งสินค้าโดยบริษัทขนส่งที่มีความน่าเชื่อถือในอันดับต้นๆของประเทศไทย
ทั้งในกรุงเทพฯ และต่างจังหวัด
โดยสามารถจะตอบสนองความต้องการสินค้าได้ตรงตามเวลาที่กำหนดไว้

3.1.2.2.2 ภาวะการแข่งขัน

เนื่องจากปัจจุบันมีบริษัทเพลงต่างๆมากมายทั้งขนาดใหญ่และเล็กที่ผลิตผลงานเพลงออกสู่ตลาดในหลากหลายแนวเพลง
ทำให้การแข่งขันรุนแรงมากยิ่งขึ้น ทั้งในแง่ของปริมาณ และแนวเพลงที่นำเสนอต่อผู้บริโภค
และผู้บริโภคเองก็มีโอกาสในการเลือกซื้อสินค้าให้ตรงตามความพึงพอใจและความต้องการมากยิ่งขึ้น
ประกอบกับปัจจุบันมีเทคโนโลยีที่ทันสมัย
ทำให้การละเมิดลิขสิทธิ์ทำได้ง่ายและกระจายเป็นวงกว้างในกลุ่มผู้บริโภค อาทิ MP3, download
เพลง หรือ CDที่ละเมิดลิขสิทธิ์ ซึ่งจะส่งผลให้ความนิยมของผู้บริโภคเปลี่ยนแปลงไปอย่างรวดเร็ว
จึงทำให้ปัจจุบันธุรกิจการจัดจำหน่ายสินค้าลิขสิทธิ์นั้นต้องพิจารณาให้ถูกช่องทาง เวลา
และสามารถเข้าถึงความต้องการของผู้บริโภคได้มากขึ้น ดังนั้นการประกอบธุรกิจการจัดจำหน่ายนี้
จึงต้องสามารถปรับเปลี่ยนกลยุทธ์ทางการตลาดในการนำเสนอสินค้าได้ตลอดเวลา

  3.1.2.3 ผลกระทบต่อสิ่งแวดล้อม

  - ไม่มี -

3.1.3 การจัดเก็บลิขสิทธิ์

บริษัท จัดเก็บลิขสิทธิ์ไทย จำกัด หรือในชื่อย่อว่า TCC (THAI CORYRIGHT COLLECTION CO.,
LTD.)
เป็นบริษัทฯในเครือที่ทำหน้าที่จัดเก็บลิขสิทธิ์ผลงานต่างๆที่ถูกนำไปใช้ในเชิงพาณิชย์ให้กับบริษัท
อาร์เอส จำกัด (มหาชน)

3.1.3.1 ลักษณะผลิตภัณฑ์หรือบริการ

TCC ได้จำแนกประเภทของผลิตภัณฑ์ตามประเภทของลิขสิทธิ์งานเพลงออกเป็น 2 กลุ่มคือ

1)  ประเภทสิทธิเผยแพร่ต่อสาธารณชน

เพื่อใช้ในธุรกิจที่มีการแสดงสดหรือใช้งานดนตรีกรรมในรูปแบบต่างๆ รวมถึงงานดนตรีกรรม
ผ่านสิ่งบันทึกเสียงและคาราโอเกะ อาทิเช่น ตู้เพลง (Juke Box), ร้านคาราโอเกะ,
ร้านอาหาร, โรงแรม, ห้างสรรพสินค้า, สายการบิน, วิทยุกระจายเสียง เป็นต้น

2) ประเภทสิทธิทำซ้ำ และดัดแปลง ได้แก่

- กลุ่มผู้ประกอบธุรกิจการลงโปรแกรมเพลงให้แก่ผู้ประกอบการคาราโอเกะ

- กลุ่มเอเยนซี่โฆษณาที่รับผลิตโฆษณาที่ใช้เพลงเป็นส่วนหลักในการดำเนินเรื่อง
หรือส่วนประกอบของภาพยนตร์โฆษณา

- ผู้ที่นำผลงานเพลงไปทำซ้ำหรือดัดแปลงในเชิงพาณิชย์ เช่น ผลิตอัลบั้มเพลงเก่านำมา

ร้องใหม่ ผลิตเพลงแปลง หรือการนำเพลงไปบันทึกรวมใหม่เพื่อกิจการอย่างใดอย่างหนึ่ง

  3.1.3.2 การตลาดและภาวะการแข่งขัน

  3.1.3.2.1 การตลาด

ก. กลยุทธ์ทางการตลาด

1) กลยุทธ์เพิ่มประสิทธิภาพการจัดเก็บ (Increase collective efficient)

ในปี 2551 บริษัทฯ ได้ทำการปรับปรุงระบบการจัดเก็บขึ้นใหม่ให้มีประสิทธิภาพมากขึ้น
จัดสรรทรัพยากรบุคคลเข้าบริหารพื้นที่โดยเน้นประสิทธิภาพในการให้บริการลูกค้า
จัดทีมงานสนับสนุนการทำงานของฝ่ายปฏิบัติการในพื้นที่
การตรวจสอบผลงานการปฏิบัติงานของพนักงานตลอดจนทำการปรับปรุงระบบการจัดการข้อมูลลูกค้า
เพื่อให้ได้ข้อมูลของลูกค้าที่ครบถ้วน,ทันเหตุการณ์, ชัดเจนแม่นยำและรวดเร็วขึ้น
ทำให้สามารถเพิ่มรายได้จากสมาชิกที่ครบรอบสัญญา และสมาชิกที่ค้างชำระได้มากขึ้น

ในปี 2552 บริษัทฯ
เน้นการเพิ่มประสิทธิภาพในการจัดเก็บโดยการบริหารพื้นที่ตามศักยภาพให้มากขึ้น
ผสมผสานกับการนำระบบการจัดทำแผนที่เข้ามาใช้ประโยชน์ในการวางแผนติดตามลูกค้าสมาชิก
เพิ่มทีมงานตรวจสอบความถูกต้องและครบถ้วนในแต่ละพื้นที่
ซึ่งจะส่งผลให้สามารถจัดเก็บค่าลิขสิทธิ์จากผู้ใช้งานได้ถูกต้องและมากยิ่งขึ้น

2) กลยุทธ์การจัดกิจกรรมส่งเสริมการขายและบริการหลังการขาย

TCC ได้เตรียมการรับมือกับสภาวะเศรษฐกิจที่ชะลอตัว
โดยการจัดกิจกรรมส่งเสริมการขายเพื่อสนับสนุนให้ผู้ประกอบการและตัวแทนสามารถทำธุรกิจได้อย่างราบรื่น
เพื่อเป็นการรักษาตลาดและเสริมสร้างมูลค่าเพิ่มในธุรกิจในระยะยาว

ทางบริษัทฯ
ได้ทำการรณรงค์เพื่อสร้างทัศนคติของผู้ประกอบการให้เห็นถึงประโยชน์จากการใช้งานลิขสิทธิ์อย่างถูกต้องตลอดจนการคุ้มครองสิทธิ
พร้อมทั้งนำกิจกรรมการส่งเสริมการขายและการบริการหลังการขายมาผสมผสาน
เพื่อเป็นการสร้างความมั่นใจและผูกพันกับตราสินค้าของบริษัทฯ(TCC) ในระยะยาว
ขยายฐานลูกค้าสมาชิกเพิ่มมากขึ้น การตั้งเป้าเพื่อรับส่วนลดสำหรับสมาชิกผู้ซื้อลิขสิทธิ์ ประเภทต่างๆ
การบริการให้คำแนะนำด้านกฎหมายลิขสิทธิ์ การให้ส่วนลดพิเศษในกรณีต่างๆ
และกิจกรรมอื่นๆที่ตอบสนองต่อกลุ่มลูกค้าสมาชิก

3) กลยุทธ์การปราบปรามผู้ละเมิดลิขสิทธิ์ในช่องทางคาราโอเกะ

ในปี 2552 บริษัทจึงได้มีการวางแผนปราบปรามผู้ละเมิดในพื้นที่สำคัญๆ
เพื่อส่งผลให้เกิดการชำระค่าลิขสิทธิ์ โดยเฉพาะในกลุ่มธุรกิจสถานประกอบการคาราโอเกะ
และผู้ใช้ผลงานเพลงในการประกอบธุรกิจที่มีผู้มีอิทธิพล จงใจละเมิดลิขสิทธิ์อยู่เป็นจำนวนมาก
การวางแผนกลยุทธ์ในการเข้าปราบปรามผู้จงใจละเมิดลิขสิทธิ์จึงยังเป็นสิ่งจำเป็น
ที่จะส่งผลให้ผู้ประกอบการชำระค่าลิขสิทธิ์เข้ามาอย่างถูกต้อง

4) กลยุทธ์การขยายช่องทางการจัดเก็บค่าลิขสิทธิ์ช่องทางใหม่

บริษัทฯ
ได้ดำเนินการขยายกลุ่มเป้าหมายในการจัดเก็บลิขสิทธิ์ให้ครอบคลุมพื้นที่ในการจัดเก็บค่าลิขสิทธิ์ของบริษัทฯเพิ่มขึ้น
อย่างต่อเนื่องตั้งแต่ปี 2549-2551 เช่น ในส่วนของสถานที่จำหน่ายเครื่องใช้ไฟฟ้า,
สถานที่จำหน่ายเครื่องคอมพิวเตอร์, สถานประกอบการสายการบิน, สถานประกอบการโรงแรม,
วิทยุกระจายเสียง, ห้างสรรพสินค้า มินิมาร์ท ร้านสะดวกซื้อ, เคเบิ้ลทีวี และกลุ่มเอเยนซี่โฆษณา

ในปี 2552 บริษัทฯ
ได้วางเป้าหมายในการมุ่งเน้นการจัดเก็บค่าลิขสิทธิ์ในกลุ่มเป้าหมายใหม่ๆมากขึ้น เช่น
กลุ่มเอเยนซี่โฆษณา กลุ่มผู้ผลิตรายการโทรทัศน์ โดยวางแผนการนำเสนอด้วยรูปแบบต่างๆ
เพื่อดึงดูดให้เกิดการใช้ผลงานลิขสิทธิ์ที่บริษัทฯดูแลอยู่มากขึ้น ผสมผสานกับกลยุทธ์อื่นๆในข้างต้น
จึงเป็นที่คาดหมายว่าการจัดเก็บค่าลิขสิทธิ์ในกลุ่มเป้าหมายเหล่านี้จะเพิ่มสูงขึ้นในปี 2552 นี้

3.1.3.2.2 ภาวะการแข่งขัน

 ก. มูลค่าตลาดการจัดเก็บลิขสิทธิ์เพลงและแนวโน้มการเติบโต

ตลาดการจัดเก็บลิขสิทธิ์เพลงคาราโอเกะของประเทศไทยในปี 2551 ที่ผ่านมา มีมูลค่าประมาณ
490 ล้านบาท ซึ่งเป็นมูลค่าใกล้เคียงกับปี 2550
สาเหตุมาจากสภาพเศรษฐกิจโดยรวมของประเทศที่มีการชะลอตัวในปี 2551
ส่งผลให้ธุรกิจคาราโอเกะต้องชะลอตัวลงเนื่องจากมีผู้ใช้บริการลดลง โดยแบ่งเป็นกลุ่มต่างๆ ได้แก่

-   ตู้คาราโอเกะตลาดมีการหดตัวลง มีผู้ใช้บริการลดลงส่งผลกระทบถึงรายได้ของผู้ ประกอบการ
    เกิดการขยายตัวของกลุ่มสติ๊กเกอร์ปลอมที่หลอกขายเพื่อเก็บค่าคุ้มครองในพื้นที่ต่างๆ

-   บูธคาราโอเกะผู้ประกอบการรายย่อยทยอยปิดตัว และผู้ประกอบการรายใหญ่ขยายพื้นที่แทน

-   ร้านคาราโอเกะ ภาพรวมของตลาดยังค่อนข้างคงที่
    มีการสับเปลี่ยนผู้ประกอบการรายเก่าที่เลิกกิจการ
    และมีผู้ประกอบการรายใหม่เปิดสาขาใหม่และขยายกิจการ

ในปี2552 แนวโน้มของธุรกิจคาราโอเกะคาดว่าจะมีอัตราคงที่เมื่อเทียบกับปีที่ผ่านมา
ซึ่งจะส่งผลให้การดำเนินการจัดเก็บค่าลิขสิทธิ์มีปริมาณทรงตัวด้วย
โดยมีอัตราเฉลี่ยการเติบโตของตลาดต่ำกว่า 10%

ข. องค์กรจัดเก็บค่าลิขสิทธิ์เพลง

ปัจจุบันมีองค์กรในการจัดเก็บจัดเก็บค่าเผยแพร่ลิขสิทธิ์เพลงที่ขึ้นทะเบียนอย่างถูกต้องกับกรมทรัพย์สินทางปัญญาจำนวน
17 องค์กร โดยมีผู้เล่นหลักในตลาดรายใหญ่ คือ บจก. จีเอ็มเอ็ม มิวสิค พับลิชชิ่ง
อินเตอร์เนชั่นแนล (GMM-MPI) มีส่วนแบ่งในตลาดประมาณ 41% อันดับที่สอง คือ บจก.
จัดเก็บลิขสิทธิ์ไทย (TCC) มีส่วนแบ่งในตลาดประมาณ 37% อันดับที่ 3 คือ กิจการร่วมค้า
เอ็มซีที-โฟโนไรทส์ 7% บจก. ติดตามมาด้วย บจก. ลิขสิทธิ์เพลงมีส่วนแบ่งประมาณ 5%

ซึ่งผู้นำหลักในตลาดนี้ยังคงเป็นเพียง 2 รายที่ครองส่วนแบ่งในตลาดเพิ่มขึ้นเป็นประมาณ 80% คือ
GMM-MPI และ TCC

 ค. แนวโน้มภาวะการแข่งขัน

ในธุรกิจการจัดเก็บค่าลิขสิทธิ์นั้น จะมีภาวะการการแข่งขันแบ่งเป็น 2 ส่วน คือ

1.) กลุ่มผู้นำตลาด (GMM-MPI และTCC)
จะมีการแข่งขันกันน้อยเพราะผู้ประกอบการมีความจำเป็นต้องใช้ลิขสิทธิ์ของทั้งสองกลุ่มอยู่แล้ว
แต่ปัจจัยที่จะส่งผลให้สามารถจัดเก็บค่าลิขสิทธิ์ได้เพิ่มขึ้น จะขึ้นอยู่กับประสิทธิภาพในการจัดเก็บ
และการปราบปรามผู้ละเมิดของแต่ละองค์กรมากกว่า

2.) องค์กรขนาดเล็กในตลาด การแข่งขันจะมีมากขึ้นแต่ก็จะไม่รุนแรง
เนื่องจากกำลังซื้อของผู้ประกอบการแต่ละรายมีจำกัด
จึงต้องเลือกผลงานของบางองค์กรเพราะไม่สามารถซื้อได้ครบ
ส่งผลให้องค์กรเล็กๆต้องใช้กลยุทธ์การขายในราคาต่ำ และการแถมให้กับผู้ประกอบการ
ซึ่งบางองค์กรต้องกระทำการจับผู้ละเมิดลิขสิทธิ์บนผลงานเพลงขององค์กรอื่น
ซึ่งสร้างปัญหาให้กับธุรกิจนี้ค่อนข้างมาก

ด้วยเหตุนี้ในปี 2552 การแข่งขันของ 2 องค์กรผู้นำตลาด
จะเน้นไปในแนวทางการพัฒนาระบบจัดเก็บ การตรวจสอบเพื่อเพิ่มประสิทธิภาพให้ครอบคลุมพื้นที่
การพัฒนาบุคลากร การบริหารระบบข้อมูล มากกว่าการแข่งขันกันเพื่อแย่งส่วนแบ่งทางการตลาด
ซึ่งจะส่งผลให้ธุรกิจโดยรวมเติบโตมากขึ้น

  3.1.3.3 ผลกระทบต่อสิ่งแวดล้อม

  - ไม่มี –

3.2 ธุรกิจดิจิตอล

ธุรกิจดิจิตอลแบ่งเป็น 2 ส่วนหลักๆ ได้แก่ Mobile Business และ Online Business

3.2.1 Mobile Business

3.2.1.1 ลักษณะผลิตภัณฑ์หรือบริการ

บริการทางด้าน Mobile นั้นแบ่งเป็น 2 กลุ่มใหญ่ คือ บริการ Mobile Download
และบริการเสียงรอสาย ซึ่งการให้บริการ Mobile Download นั้นมีรูปแบบบริการคือ
เสียงเรียกเข้า (Ringtone) เต็มเพลง (Full song) และการให้บริการ Download
มิวสิควีดีโอ (Full MV) ไม่เพียงแต่ Content เพลงเท่านั้น ยังรวมไปถึงการให้บริการ
Application ต่างๆ เช่น Theme และเกมส์อีกด้วย

ส่วนบริการเสียงรอสายนั้น กำลังเป็นที่นิยมอย่างมากในช่วง 2 ปีที่ผ่านมา
ซึ่งเป็นการให้บริการเสียงเพลงผ่านเครือข่ายของโมบายโอเปอเรเตอร์
ที่ไม่สามารถจะละเมิดลิขสิทธ์ได้ บริการนี้เป็นที่นิยมอย่างมากในกลุ่มวัยรุ่นและคนทำงาน

3.2.1.2 การตลาดและภาวะการแข่งขัน

3.2.1.2.1 การตลาด

เนื่องจากการทำตลาดบริการ Mobile Content นั้นเป็นสิ่งที่ท้าทาย
เพราะพฤติกรรมผู้บริโภคเปลี่ยนแปลงรวดเร็วมาก
รวมไปถึงการเปลี่ยนแปลงของเทคโนโลยีที่ทำให้การเข้าถึงบริการทำได้อย่างสะดวกขึ้น
โดยกลยุทธ์ทางการตลาดที่จะทำให้บริการทาง Mobile ประสบความสำเร็จนั้น
ต้องทำให้บริการนั้นๆเหมาะสมในแต่ละกลุ่ม พร้อมทั้งใช้งานง่ายและเข้าถึงได้อย่างรวดเร็ว
เนื่องจากกลุ่มลูกค้าของทางบริษัทนั้นกว้างมาก ตั้งแต่เด็ก วัยรุ่น นักเรียน นักศึกษา คนทำงาน
จนกระทั่งถึงผู้ใหญ่
ดังนั้นการที่จะมีบริการที่สามารถตอบสนองความต้องการของกลุ่มเหล่านี้จึงเป็นกลยุทธ์ที่สำคัญ
รวมไปถึงช่องทางการจัดจำหน่ายที่สามารถเข้าตรงไปยังกลุ่มลูกค้าเหล่านี้ได้
โดยในช่วงที่ผ่านมานั้นการให้บริการจำเป็นต้องพึ่งพาช่องทางการจัดจำหน่ายจากทางผู้ให้บริการเครือค่าย
ซึ่งแต่ละโครงข่ายก็มีช่องทางให้ลูกค้าโทรเข้าไปขอรับบริการที่แตกต่างกัน
แต่ทว่าปัจจุบันทางบริษัทสามารถจะพัฒนาระบบจัดจำหน่ายและให้บริการเองขึ้นมา อาทิเช่น *4911
ซึ่งไม่ว่าลูกค้าจะให้บริการของเครือข่ายใด การสามารถโทรเข้ามาที่ *4911
เพื่อรับบริการเสียงรอสาย หรือเสียงเรียกเข้าได้อย่างสะดวกสบายและรวดเร็วขึ้น
นอกจากนี้ทางบริษัทยังได้ร่วมมือกับกลุ่มพันธมิตรคู่ค้าเพื่อให้คู่ค้านั้นสามารถนำเอง Content และ
บริการต่างๆ ของบริษัทไปจัดจำหน่ายเพื่อเป็นการขยายช่องทางการเข้าถึงผู้บริโภคเพิ่มเติมขึ้น

3.2.1.2.2 ภาวะการแข่งขัน

สำหรับบริการ Digital Content นั้น มีมูลค่าตลาดปีละไม่น้อยกว่า 5 พันล้านบาท
และมีแนวโน้มที่เติบโตอย่างต่อเนื่อง ตามการเปลี่ยนแปลงของเทคโนโลยี
ไม่ว่าจะเป็นระบบโครงข่ายหรือเครื่องลูกค่าย ซึ่งขณะนี้โครงข่าย 3G
นั้นกำลังอยู่ในช่วงการเปิดให้บริการ ดังนั้นหากโครงข่าย 3G
มีการให้บริการเกิดขึ้นก็จะทำให้เกิดบริการใหม่ ๆ ตามขึ้นมาอีกมากมาย สำหรับผู้ประกอบการ
Digital Content นั้น มีหลากหลายมาก ทั้งที่เป็น Content Owner ซึ่งเป็นเจ้าของ Content
หรือ Service Provider ซึ่งเป็นคนพัฒนาบริการแต่อาจจะมีหรือไม่มี Content เป็นของตนเอง
รวมไปถึงยัง Content Aggregator ซึ่งเป็นคนรวบรวม Content เข้าด้วยกัน
โดยเป็นคนดูแลผลประโยชน์ให้กับเจ้าของ Content ที่อาจจะไม่สามารถพัฒนาและให้บริการ
Digital Content ได้ สำหรับบริษัท อาร์เอส จำกัด (มหาชน) เริ่มพัฒนาปรับปรุงตัวเอง
ให้เป็นผู้ประกอบการ Digital Content ได้ทั้ง 3 รูปแบบ ไม่ว่าจะเป็นเจ้าของ Content
การแนะนำและให้บริการใหม่ ๆ รวมถึงการขยายมาเป็น Content Aggregator ให้กับเจ้าของ
Content ต่าง ๆ ที่สามารถจะนำเอา Content ผ่านระบบและบริการของบริษัท
ซึ่งแน่นนอนว่าการแข่งขันทางด้าน Digital Content นั้นค่อนข้างจะสูง
เนื่องจากต้องแข่งกับเทคโนโลยี แต่ทว่าในที่สุดแล้วคนที่เป็นเจ้าของ Content
นั้นสามารถที่จะอยู่รอดได้ ดังวลีที่ว่า “Content is a King”

3.2.1.3 การจัดหาผลิตภัณฑ์หรือบริการ

การจัดหาและพัฒนาผลิตภัณฑ์นั้นถือเป็นปัจจัยสำคัญสำหรับธุรกิจ Digital Content
ซึ่งต้องอาศัยการทำงานทั้ง 3 ด้านไปพร้อมๆ กัน
ไม่ว่าจะเป็นเรื่องของระบบโครงข่ายที่จะสามารถรองรับการให้บริการ
จนถึงเครื่องลูกข่ายที่ต้องมีความพร้อม และContent ที่ต้องมีการพัฒนาให้สามารถใช้งานได้
ตัวอย่างเช่น ในช่วงเดือน ตุลาคม 2550 ทางบริษัทฯเปิดให้บริการใหม่ที่เรียกว่า hi-Q Song
ซึ่งเป็นการให้บริการโหลดเพลงเต็มเพลง (Full Song) ซึ่งมีคุณภาพเทียบเท่าแผ่น CD
ผ่านทางเครือข่ายของโอเปอเรเตอร์โดยตรง หรือที่เรียกว่า Over the Air (OTA)
โดยที่การให้บริการ Full Song นั้น บริษัทได้ให้บริการมานานกว่า 3 ปี แล้ว
เพียงแต่ว่าในขณะนั้นโครงข่ายและเครื่องลูกค่ายยังไม่สามารถจะให้บริการคุณภาพของ Content
ที่ดีได้เหมือนในปัจจุบัน จนกระทั้งมาในปี 2550
ที่ระบบโครงข่ายเริ่มรองรับการให้บริการข้อมูล(Data) ได้มากขึ้นและเร็วขึ้น
ประกอบกับเทคโนโลยีทางด้านการฟังเพลงของเครื่องลูกค่ายเองก็มีการพัฒนาจนเทียบได้กับระบบเครื่องเสียงชั้นยอด
ดังนั้นทางบริษัทฯจึงสามารถที่จะพัฒนาต่อยอดการให้บริการ Full Song โดยเปิดให้บริการ hi-Q
Song ที่มีคุณภาพเทียบเท่า CD ที่มีขนาดของไฟล์ ประมาณ 5 MB
ผ่านทางโครงข่ายส่งตรงไปยังเครื่องลูกข่าย ซึ่งเทียบกับ Full Song
ธรรมดาที่มีขนาดของไฟล์เพียงแค่ 900 KB
จึงทำให้คุณภาพและอรรถรสในการฟังเพลงนั้นมีความเตกต่างกันอย่างสิ้นเชิง

3.2.1.4 ผลกระทบต่อสิ่งแวดล้อม

  - ไม่มี –

3.2.2 Online Business

3.2.2.1 ลักษณะผลิตภัณฑ์หรือบริการ

ธุรกิจออนไลน์ เป็นธุรกิจด้านการสร้างรายได้จากอินเตอร์เน็ตเว็บไซด์เป็นหลัก โดยประกอบด้วย 2
เว็บไซด์ดังนี้

1.  www.zheza.com เป็นเว็บไซด์ในลักษณะของ Community Website ภายใต้คอนเซ็ปต์
    “Virtual Digital Life” โดยมีรายละเอียดของเว็บไซด์ดังนี้

-   กลุ่มเป้าหมายหลัก 12 – 18 ปี (มัธยมต้น - ปลาย)

-   เน้นการนำเสนอข้อมูลวัยรุ่น (Teen)

-   จำนวนสมาชิกกว่า 1,700,000 คน (ข้อมูล ณ วันที่ 31 ธันวาคม 2551)

-   มีผู้เข้าชมเว็บไซด์เฉลี่ยต่อวันประมาณ 80,000 – 100,000 คน

-   เน้นการสร้างรายได้จากการ ซื้อ-ขาย ไอเทม และการดาวน์โหลดต่างๆ

-   เน้นการสร้างรายได้จากการขายโฆษณา และผู้สนับสนุนกิจกรรมต่างๆ

2.  www.pleng.com เป็นเว็บไซด์ในลักษณะของ Content Portal ซึ่งเน้นการนำเสนอ
    Content เพลงในรูปแบบต่างๆเช่น บทเพลงจากศิลปินดัง ภาพศิลปินดังต่างๆ
    ภาพยนตร์มิวสิควีดีโอ รวมถึงภาพยนตร์เบื้องหลังการถ่ายทำต่างๆ
    โดยมีรายละเอียดของเว็บไซด์ดังนี้

-   กลุ่มเป้าหมายหลัก 12 – 35 ปี (มัธยมต้น - คนทำงานทั่วไป)

-   เน้นการนำเสนอข้อมูล และเพลง ตั้งแต่กลุ่มวัยรุ่น จนถึงบุคคลทั่วไป

-   จำนวนสมาชิกกว่า 20,000 คน (ข้อมูล ณ วันที่ 31 ธันวาคม 2551)

-   มีผู้เข้าชมเว็บไซด์เฉลี่ยต่อวันประมาณ 30,000 คน

-   มีผู้เข้าใช้บริการขอ Code เพื่อใช้เล่นเพลง หรือมิวสิควีดีโอบน Blog ส่วนตัวมากกว่า
    200,000 คำขอต่อเดือน

-   เน้นการสร้างรายได้จากการ ดาวน์โหลดเพลงต่างๆ

-   เน้นการสร้างรายได้จากการขายโฆษณา และผู้สนับสนุนกิจกรรมต่างๆ

-   สนับสนุนองค์กรในด้านการเป็นสื่อประชาสัมพันธ์คอนเทนต์ความบันเทิงต่างๆผ่านช่องทางอินเตอร์เน็ต

3.2.2.2 การตลาดและภาวะการแข่งขัน

3.2.2.2.1 กลยุทธ์การตลาด

1.) เว็บไซด์ Zheza.com

เน้นการสร้างกิจกรรมทั้งทางด้านออนไลน์ และออฟไลน์ต่างๆ
โดยมุ่งเน้นนำเสนอเนื้อหาของกิจกรรมที่เหมาะสมกับกลุ่มเป้าหมายที่เป็นวัยรุ่น นักเรียน
และนักศึกษา เป็นสำคัญ
ทั้งนี้เพื่อที่จะเป็นหนึ่งในเครื่องมือที่สำคัญยิ่งในการกระตุ้นให้สมาชิกของเว็บไซด์ได้มีส่วนร่วมกับกิจกรรม
และยังเป็นร่วมกันการสร้างหรือเพิ่มจำนวนคอนเทนต์ต่างๆจากบรรดาสมาชิกกันเองบนเว็บไซด์
บนหลักการรูปแบบการสร้างเว็บชุมชนหรือ Community Website

2.) เว็บไซด์ Pleng.com

เน้นการนำเสนอคอนเทนต์ความบันเทิง โดยเฉพาะอย่างยิ่งคอนเทนต์ที่เกี่ยวกับเพลงต่างๆ เช่น
บทเพลง ภาพยนตร์มิวสิควีดีโอ ภาพยนตร์เบื้องหลังการถ่ายทำต่างๆ เป็นต้น
โดยนำเสนอคอนเทนต์ในหลากหลายรูปแบบ
ให้กับกลุ่มเป้าหมายที่หลากหลายตั้งแต่กลุ่มวัยรุ่นจนถึงกลุ่มคนทำงาน

ทั้งนี้ การนำเสนอคอนเทนต์ต่างๆนั้นจะเน้นความสดใหม่ และมีการ Update คอนเทนต์
อยู่เสมอเพื่อเสริมสร้างความน่าสนใจให้กับเว็บไซด์อย่างต่อเนื่อง ทั้งนี้
จะมีการเสาะหาพันธมิตรผู้ผลิตคอนเทนต์เพลงต่างๆทั้งใน และนอกองค์กร
เพื่อที่จะนำเสนอการใช้เว็บไซด์ Pleng.com
เป็นอีกหนึ่งสื่อทางเลือกในการประชาสัมพันธ์ผลงานเพลง หรือผลงานความบันเทิงต่างๆอย่างเสรี

นอกเหนือจากนี้ อีกหนึ่งกลยุทธ์ที่สำคัญคือ
การสร้างจุดยืนทางการตลาดในการเป็นผู้นำในด้านการให้บริการคอนเทนต์เพลงในรูปแบบการใช้
Code เล่นเพลง หรือที่เรียกว่า Embedded Code กับผู้ใช้งาน Blog เช่น Hi5 เป็นต้น
โดยจะสามารถเป็นเครื่องมือที่สำคัญยิ่งในการสร้างจำนวนผู้ใช้งานเว็บไซด์
และการประชาสัมพันธ์คอนเทนต์ที่ทันสมัย

 3.2.2.2.2 ภาวะการแข่งขัน

 1.) เว็บไซด์ Zheza.com

การแข่งขันในกลุ่มเว็บไซด์ในลักษณะเดียวกับเว็บไซด์ Zheza.com ในประเทศไทย
โดยเฉพาะกับคู่แข่งขันที่เป็นกลุ่มนักพัฒนาเว็บไซด์คนไทยนั้น ยังถือว่ายังคงมีระดับการแข่งขันที่น้อย
เนื่องจากปัจจุบันยังไม่พบว่ามีเว็บไซด์จากนักพัฒนาเว็บไซด์คนไทยรายใดที่จะมีรูปแบบการสร้างเว็บไซด์ให้เทียบเคียงได้กับเว็บไซด์
Zheza.com หากแต่ก็ถือเป็นอุปสรรคที่สำคัญยิ่งในการสร้างการรับรู้ให้กับกลุ่มลูกค้าองค์กร
หรือมีเดียเอเยนซี่ต่างๆให้เข้าใจในรูปแบบเว็บไซด์ใหม่นี้ได้

 2.) เว็บไซด์ Pleng.com

การแข่งขันในกลุ่มเว็บไซด์ในลักษณะเดียวกับเว็บไซด์ Pleng.com นั้นมีค่อนข้างมากในประเทศไทย
โดยเฉพาะกับคู่แข่งขันที่เป็นกลุ่มผู้นำตลาดเช่น Sanook.com หรือ Kapook.com
ซึ่งมีการสร้างหน้าเฉพาะที่เกี่ยวกับคอนเทนต์เพลง อย่างไรก็ตาม
ด้วยความเป็นเจ้าของลิขสิทธิ์เพลงจำนวนมาก ทำให้เชื่อได้ว่าเว็บไซด์ Pleng.com
จะสามารถใช้ความได้เปรียบในด้านการเป็นผู้ผลิต
และเป็นเจ้าของลิขสิทธิ์คอนเทนต์เพลงจำนวนมาก ในการนำเสนอคอนเทนต์ที่สดกว่า ใหม่กว่า
และที่สำคัญคือชมก่อนใครหรือไม่เหมือนใคร
เพื่อสร้างความได้เปรียบทางการแข่งขันในตลาดอย่างมีประสิทธิภาพ

 3.2.2.3 การจัดหาผลิตภัณฑ์หรือบริการ

 1.) เว็บไซด์ Zheza.com

การผลิต และจัดสร้างคอนเทนต์หรือบริการของเว็บไซด์ Zheza.com นั้น
จะบริหารจัดการไปในรูปแบบของเว็บไซด์ชุมชน หรือ Community Website
คือเน้นให้สมาชิกเป็นผู้มีส่วนร่วมกันสร้างเสริมคอนเทนต์
และนำเสนอรูปแบบบริการใหม่ๆเพื่อให้บรรดาสมาชิกได้ใช้งานกันอย่างกว้างขวาง
ซึ่งจะเป็นการพัฒนาที่ยั่งยืนให้กับเว็บไซด์ Zheza.com

 2.) เว็บไซด์ Pleng.com

การผลิต และจัดสร้างคอนเทนต์หรือบริการของเว็บไซด์ Pleng.com นั้น
จะบริหารจัดการไปโดยเน้นการร่วมมือกับผู้ผลิตคอนเทนต์ต้นทางเป็นสำคัญ
โดยเฉพาะอย่างยิ่งกับหน่วยงานผู้ผลิตคอนเทนต์เพลง และคอนเทนต์อื่นๆในองค์กร
รวมถึงการเสาะหาชักชวนพันธมิตรนอกองค์กรในการร่วมใช้งานเว็บไซด์ Pleng.com ทั้งนี้
ในส่วนของบริการต่างๆบนเว็บไซด์ Pleng.com นั้นจะเน้นการพัฒนาบริการใหม่ๆ
ทั้งทางช่องทางอินเตอร์เน็ต และมือถือ
เพื่อที่สามารถสร้างรายได้ในรูปแบบของการแบ่งส่วนแบ่งรายได้เพื่อให้สามารถสร้างรายได้ให้กับผู้ผลิตคอนเทนต์อย่างต่อเนื่องเพื่อที่จะเป็นอีกหนึ่งแรงจูงใจในการร่วมสร้าง
และพัฒนาคอนเทนต์และบริการ

 3.2.2.4 ผลกระทบต่อสิ่งแวดล้อม

-ไม่มี-

3.  ธุรกิจโชว์บิซ

3.3.1 ลักษณะผลิตภัณฑ์หรือบริการ

บริษัท อาร์เอส เฟรชแอร์ จำกัด เป็นผู้ดำเนินการธุรกิจโชว์บิซให้กับบริษัท อาร์เอส จำกัด
(มหาชน) โดยมุ่งเน้นการจัดการด้านดนตรี อาทิเช่น การจัดงานเทศกาลดนตรีฤดูร้อน ฤดูหนาว
และฤดูฝน รวมทั้งการจัดงานคอนเสิร์ต และการจัดกิจกรรมทางการตลาดให้แก่ลูกค้าหรือผู้สนับสนุน

3.3.2 การตลาดและภาวะการแข่งขัน

3.3.2.1 การตลาด

 ก. กลยุทธ์การตลาด

  ทางบริษัทฯ มีความประสงค์ที่จะสร้างความต่าง ให้แก่ผู้รักในเสียงดนตรี
  โดยสร้างปรากฏการณ์และนำพาให้เทศกาลดนตรีนั้นไปสู่เวทีสากล

 ข. ลักษณะลูกค้าและกลุ่มลูกค้าเป้าหมาย

  ผู้ที่รักในเสียงดนตรีทุกเพศทุกวัย, ผู้ที่ชอบการสังสรรค์, รักการผจญภัย, อายุ ตั้งแต่ 18 – 45
  ปี, C+ ขึ้นไป, นักท่องเที่ยว

 ค. ช่องทางการจัดจำหน่าย

  การใช้สื่อประชาสัมพันธ์ (PR) และการเข้าพบของพนักงานเพื่อนำเสนอโครงการ
  หากแต่ในส่วนของบัตรเข้าชมการแสดง จะดำเนินการผ่านทาง Thai Ticket Major, Total
  Reservation, Sponsorship Outlets เป็นต้น

 3.3.2.2 ภาวะการแข่งขัน

 ก. มูลค่าตลาดและแนวโน้มการเติบโต

  แนวโน้มการเติบโตของธุรกิจโชว์บิซนั้นมีโอกาสที่จะเติบโตไปเรื่อยๆ
  เนื่องจากเป็นกิจกรรมที่ส่งเสริมภาพลักษณ์ซึ่งองค์กรทุกองค์กรยังคงต้องสร้างสรรค์และพัฒนาแบรนด์และผลิตภัณฑ์
  ให้เป็นไปในทิศทางของบริษัทหรือองค์กรต้องการ
  อีกทั้งยังเปิดโอกาสให้ผู้บริโภคได้สัมผัสกับแบรนด์อย่างแท้จริง
  ซึ่งอาจจะก่อให้เกิดการซื้อขายสินค้า ณ จุดนั้น

 ข. ผู้ประกอบการ

  ผู้ประกอบการในธุรกิจโชว์บิซมีจำนวนมาก ส่วนใหญ่เป็นการแตกแยกของผู้ประกอบการรายใหญ่
  ออกไปรับงานที่เป็น supplier และบริษัทเพลงก็ได้แบ่งตัวแยกออกมาทำ แนวโน้ม
  คู่แข่งจะมีมากขึ้นเรื่อยๆ ตามกลไกตลาด แต่สุดท้ายทางบริษัทฯ
  ต้องรีบผลักดันให้เทศกาลดนตรีต่างๆ นั้นเข้าไปอยู่ในปฎิทินโลกให้ได้

 ค.แนวโน้มภาวะการแข่งขัน

  อยู่ในภาวะการแข่งขันที่สูง เนื่องจากจะยังคงมีผู้ต้องการเข้ามาร่วมในธุรกิจนี้เป็นจำนวนมาก
  รายได้บางส่วนจะถูกแบ่งออกไปเนื่องจากภาวะเศรษฐกิจที่ชะลอตัวส่งผลให้ผู้สนับสนุน หรือ
  แบรนด์ต่างๆ นั้น หันไปใช้บริการกับผู้ประกอบการรายใหม่ซึ่งจะมีค่าใช้จ่ายน้อย
  หากแต่การทำงานในธุรกิจนี้ไม่เพียงแต่อาศัยความสามารถในการจัดการและความคิดสร้างสรรค์
  ยังคงต้องอาศัยความสามารถหรือความสัมพันธ์อันดีกับทั้งภาคส่วนงานอื่นๆ ด้วยเช่นกัน
  แต่อย่างไรก็ตามธุรกิจชนิดนี้ อาศัยเงินทุนและความสัมพันธ์ในการจัดการปัญหาต่างๆ เป็นสำคัญ
  จึงทำให้บริษัทหรือบุคคลที่มีความสามารถข้างต้นนั้นประสบความสำเร็จและอยู่ได้นานกว่า

 3.3.3 การจัดหาผลิตภัณฑ์หรือบริการ

ในปีที่ผ่านมาได้ดำเนินการสร้างสรรค์และจัดกิจกรรมเทศกาลดนตรีฤดูร้อน
ซึ่งเป็นครั้งแรกในเมืองไทยและได้รับความนิยมด้วยผู้ร่วมงานกว่า 120,000 คน
นอกจากนี้ทางบริษัทฯ
ได้ปรับปรุงและพัฒนาการจัดงานเทศกาลดนตรีฤดูหนาวให้เป็นไปอย่างดีตามเป้าหมายที่ทีมงานและได้ขยายซี่รีย์การจัดงานเป็นจำนวน
2 งาน คือคอนเสิร์ต Road to Country Carabao and Friends และ Acoustic Winter
Fest#3 ได้วางไว้ ทางบริษัทฯ
จะยังคงดำเนินนโยบายในการจัดงานที่สร้างสรรค์สำหรับคนรักเสียงดนตรี ในปี 2552

 3.3.4 ผลกระทบต่อสิ่งแวดล้อม

  -ไม่มี-

4.  ธุรกิจภาพยนตร์

3.4.1 ลักษณะผลิตภัณฑ์หรือบริการ

  การประกอบธุรกิจภาพยนตร์มีลักษณะเด่นของธุรกิจ พอสรุปได้ 5 ประการดังนี้

1.  ต้นทุนการสร้างและค่าใช้จ่ายในการโปรโมทภาพยนตร์แต่ละเรื่องไม่เท่ากัน
    จะแปรผันตามประเภทและขนาดของภาพยนตร์ โดยเฉลี่ยอยู่ที่ระดับเรื่องละ 15-20 ล้านบาท
    สำหรับต้นทุนผลิต และอีกประมาณ 15-20 ล้านบาทโดยเฉลี่ยสำหรับค่าใช้จ่ายในการโปรโมท

2.  ต้นทุนผลิตส่วนใหญ่ประมาณร้อยละ 60-70 เป็นค่าใช้จ่ายในการถ่ายทำซึ่งใช้เวลาประมาณ
    3-4 เดือน และขั้นตอนในห้องแล็ปใช้เวลาประมาณ 2 เดือน

3.  การขายงานภาพยนตร์ จะเริ่มจากการขาย Pre-Sale คือ
    การขายสิทธิ์ให้แก่สายหนังต่างจังหวัด, VCD, DVD,
    การขายสิทธิ์ในการแพร่ภาพทางเคเบิลทีวี, สถานีโทรทัศน์ฟรีทีวี
    และการขายสิทธิ์ให้ต่างประเทศ

4.  รายได้จากการเข้าฉายในโรงภาพยนตร์ในระบบส่วนแบ่ง (Sharing)
    จากค่าบัตรเข้าชมภาพยนตร์ในเขตกทม. และปริมณฑลปัจจุบันอัตราส่วนแบ่งอยู่ที่ร้อยละ 50

5.  รายได้จากการนำภาพยนตร์ที่ออกจากโรงภาพยนตร์ไปบรรจุลงแผ่น VCD และ DVD
    ซึ่งถ้าหากภาพยนตร์เรื่องนั้นๆ ได้รับความนิยมมากตอนที่ฉายในโรงภาพยนตร์ ยอดขาย VCD
    และDVD ก็จะสูงตามไปด้วย

ที่ผ่านมากลุ่มอาร์เอสมีเป้าหมายในการเป็นผู้นำในธุรกิจภาพยนตร์
โดยมีแผนที่จะผลิตภาพยนตร์อย่างต่อเนื่อง ด้วยความพร้อมในทุกด้านทั้งเงินทุน นักแสดง
และทีมงานผลิตที่มีความชำนาญในการผลิตงานภาพยนตร์และประสบการณ์ในการประเมินตลาดภาพยนตร์
เป็นปัจจัยสำคัญที่ทำให้ผลงานภาพยนตร์ของกลุ่มฯ ได้รับความนิยมตลอดมา

3.4.2 การตลาดและภาวะการแข่งขัน

3.4.2.1 การตลาด

ก.กลยุทธ์การตลาด

1) กลยุทธ์การนำเสนอผลงานคุณภาพและตรงตามรสนิยมของตลาด

ในการผลิตงานภาพยนตร์ และงานละคร กลุ่มอาร์เอสให้ความสำคัญกับทุกขั้นตอนของการผลิต
เริ่มจากทีมงานทำการศึกษาประเมินเหตุการณ์สภาพตลาดและรสนิยมของตลาดผู้ชมในขณะนั้น
และเมื่อได้โครงเรื่องที่เหมาะสมจะเป็นขั้นตอนการเขียนบท
กำหนดตัวนักแสดงและกระบวนการถ่ายทำ
การตัดต่อและการบันทึกเสียงด้วยความพิถีพิถันทำให้ผลงานที่ออกมามีคุณภาพและตรงกับความนิยมของผู้ชม

2) กลยุทธ์ความต่อเนื่อง

ด้วยประสบการณ์ในธุรกิจอันยาวนานกว่า 25 ปี ทำให้กลุ่มอาร์เอสตระหนักดีว่า
ความต่อเนื่องเป็นกลยุทธ์ที่สำคัญที่จะทำให้เกิดความมั่นใจและความไว้วางใจจากบริษัทคู่ค้าอันได้แก่
เจ้าของสถานีโทรทัศน์ เจ้าของโรงภาพยนตร์ ผู้ประกอบการสายหนัง ผู้ประกอบการ Home
Entertainment และจากผู้ชม
นอกจากนี้การทำธุรกิจที่ต่อเนื่องทำให้กลุ่มอาร์เอสสามารถขยายการลงทุนในส่วนที่เกี่ยวเนื่องได้อย่างต่อเนื่อง
เช่น การเพิ่มจำนวนทีมงานผลิต การลงทุนในอุปกรณ์ถ่ายทำที่ทันสมัย และการทำการตลาดที่ต่อเนื่อง

3) กลยุทธ์การนำเทคโนโลยีทันสมัยมาใช้เพื่อพัฒนางาน

เช่น
การนำระบบถ่ายทำใหม่ล่าสุดในระบบดิจิตอลมาใช้ในการถ่ายทำภาพยนตร์เป็นครั้งแรกและเป็นรายแรกในประเทศไทย
ช่วยพัฒนาคุณภาพงานให้สูงขึ้นในขณะที่ประหยัดต้นทุนการถ่ายทำ
และลดต้นทุนค่าฟิล์มซึ่งเป็นวิธีการถ่ายทำแบบเดิม

ก.ลักษณะลูกค้าและกลุ่มลูกค้าเป้าหมาย

  1) กลุ่มลูกค้าภาพยนตร์

ลูกค้าหลัก ได้แก่ โรงภาพยนตร์ สายหนังต่างจังหวัด สถานีโทรทัศน์ประเภทฟรีทีวี เคเบิลทีวี
ผู้ประกอบการ Home Entertainment และผู้ซื้อสิทธิ์ในตลาดต่างประเทศ

ข.ช่องทางการจำหน่าย

1) ช่องทางการจำหน่ายภาพยนตร์มี 5 ช่องทางดังนี้

1.  สายหนังต่างจังหวัด

2.  ผู้ประกอบการโทรทัศน์ทั้งเคเบิลทีวี และฟรีทีวี

3.  ผู้ชมภาพยนตร์ในโรงภาพยนตร์ในเขตกรุงเทพและปริมณฑล

4.  ผู้ประกอบการธุรกิจ Home Entertainment ในรูปแบบของ Video, VCD และ DVD

5.  ผู้ซื้อสิทธิ์ในตลาดต่างประเทศ

 3.4.2.2 ภาวะการแข่งขัน

 ก.มูลค่าตลาดภาพยนตร์และแนวโน้มการเติบโต

ตลาดภาพยนตร์ในปี 2551 ที่ผ่านมามีมูลค่าประมาณ 3,164 ล้านบาท โดยเพิ่มขึ้นจากปี 2550
ประมาณ 445 ล้านบาท สำหรับภาพยนตร์ไทยมีมูลค่าประมาณ 1,170
ล้านบาทจากภาพยนตร์ที่ออกฉาย 50 เรื่อง ลดลงจากปีก่อน 485 ล้านบาท หรือร้อยละ 29
สืบเนื่องมาจากเมื่อปีก่อนมีภาพยนตร์เรื่อง ตำนานสมเด็จพระนเรศวร ภาค 1 และ ภาค 2
ซึ่งทำรายได้ 2 ภาค รวมกันประมาณ 480 ล้านบาท ในส่วนของอาร์เอสมีภาพยนตร์ออกฉายทั้งสิ้น
4 เรื่องในปี2551 มีส่วนแบ่งการตลาดภาพยนตร์ไทยประมาณร้อยละ 7.61

ตารางมูลค่าตลาดภาพยนตร์

(ล้านบาท)

  ---------------------------------- ------------ ------------ -----------
                                     2549         2550         2551

  ภาพยนตร์ไทย                         1,112        1,654        1,170

  ภาพยนตร์ Hollywood                  1,772        1,857        1,849

  ภาพยนตร์ต่างประเทศอื่นๆ                257          98           145

  รวม                                3,308        3,609        3,164
  ---------------------------------- ------------ ------------ -----------

ที่มา : บริษัทฯ และบริษัทตัวแทนจำหน่ายภาพยนตร์

ข. ผู้ประกอบการภาพยนตร์

ผู้ประกอบการภาพยนตร์ไทยรายใหญ่ที่มีผลงานสร้างอย่างต่อเนื่องในปัจจุบันมีจำนวน 5
รายหลักได้แก่ กลุ่มอาร์เอส สหมงคลฟิล์ม ไฟว์สตาร์ พระนครฟิล์มและ จีทีเอช
โดยหากพิจารณาจากยอดรายได้เครือโรง บริษัทฯมีส่วนแบ่งการตลาดอยู่ที่ประมาณอันดับสาม

ค. แนวโน้มภาวะการแข่งขัน

บริษัทฯ ประเมินภาวะการแข่งขันของธุรกิจภาพยนตร์ไทยในปี 2552 จะมีการแข่งขันที่เข้มข้นมากขึ้น
แต่จำนวนผู้แข่งขันลดน้อยลง เนื่องจากในปัจจุบันผู้ชมมีความพิถีพิถันในการเลือกชมภาพยนตร์มากขึ้น
โดยหากภาพยนตร์ไทยเข้าฉายพร้อมกัน 2 หรือ 3 เรื่อง
ผู้ชมภาพยนตร์มักจะเลือกชมเพียงเรื่องใดเรื่องหนึ่งเท่านั้น
นอกจากนี้หากมีภาพยนตร์รอฉายในสัปดาห์ถัดไปหลายเรื่อง
จะส่งผลให้รอบฉายลดลงอย่างรวดเร็วถ้าหากภาพยนตร์เรื่องนั้นๆไม่ทำรายได้

ด้วยเหตุนี้บริษัทฯจึงได้มีการปรับโมเดลของธุรกิจภาพยนตร์ขึ้นใหม่
เพื่อให้สอดคล้องกับสถานการณ์ตลาด โดยที่การผลิตภาพยนตร์ 1 เรื่อง
จะใช้งบประมาณในการสร้างไม่เกิน 20 ล้านบาท และจะต้องหารายได้จากการขาย Sponsor
หรือการสอดแทรกผลิตภัณฑ์เข้าไปในบทภาพยนตร์ นอกจากนี้
เชื่อว่าผู้ผลิตจะพยายามขยายช่องทางการจำหน่ายออกสู่ตลาดต่างประเทศมากขึ้นอันสืบเนื่องมาจากการประสบความสำเร็จของภาพยนตร์ไทยหลายๆ
เรื่องในตลาดต่างประเทศ ประกอบกับปัญหาจากตลาดภายในประเทศดังได้กล่าวแล้วข้างต้น

 3.4.3 การจัดหาผลิตภัณฑ์หรือบริการ

ด้วยโครงสร้างธุรกิจภาพยนตร์ที่วางไว้ของกลุ่มอาร์เอสทำให้การประกอบธุรกิจภาพยนตร์ดำเนินไปอย่างมีศักยภาพ
กลุ่มอาร์เอสการสร้างภาพยนตร์ดำเนินการโดยทีมงานของบริษัทย่อยของกลุ่ม
และได้รับการสนับสนุนด้านเครื่องมือและอุปกรณ์ในการถ่ายทำจากบริษัท อาร์เอส สตูดิโอ จำกัด
ทำให้แผนงานการผลิตภาพยนตร์ของกลุ่มดำเนินไปอย่างราบรื่น

ในด้านการสรรหานักแสดงนั้น บริษัทฯ มีนโยบายการสรรหาที่เป็นอิสระ ขึ้นอยู่กับความเหมาะสมของ
Character ของนักแสดงกับบทภาพยนตร์แต่ละเรื่อง
สำหรับการสรรหาผู้กำกับภาพยนตร์ที่ผ่านมานอกจากการร่วมงานกับผู้กำกับภาพยนตร์มืออาชีพที่มีชื่อเสียง
กลุ่มอาร์เอสได้ผลิตผู้กำกับใหม่จากบุคลากรภายในที่มีแนวคิดสร้างสรรค์เพื่อเสนองานภาพยนตร์ที่มีรูปแบบใหม่ๆ
ไม่ซ้ำแนวตลาดเดิม ทำให้งานภาพยนตร์ของกลุ่มอาร์เอสเป็นที่น่าติดตามของผู้ชมภาพยนตร์ตลอดมา
และเนื่องด้วยการดำเนินแผนงานผลิตภาพยนตร์ที่ต่อเนื่องทำให้บุคลากรด้านต่างๆ อันได้แก่
ผู้เขียนบทภาพยนตร์ ผู้กำกับภาพยนตร์ นักแสดง
และทีมงานผลิตให้ความสำคัญติดตามและสนใจเข้าร่วมงานกับกลุ่มฯ อย่างต่อเนื่อง

การผลิตแต่ละเรื่องนั้น จะใช้เวลาในการลงทุนสร้างรวมประมาณ 8-10 เดือน
ประกอบด้วยช่วงแรกประมาณ 3-4 เดือน เป็นขั้นตอนของการเตรียมงานเริ่มตั้งแต่การคัดเลือก
พัฒนาบท และเขียนบทภาพยนตร์ เมื่อบทเรียบร้อย ขั้นตอนต่อไปเป็นการคัดเลือกนักแสดง
เตรียมคิวถ่ายทำ และวางแผนด้านสถานที่และอุปกรณ์การถ่ายทำทั้งหมด
เมื่อทุกอย่างพร้อมจะเริ่มเปิดกล้องทันทีและใช้ระยะเวลาโดยประมาณ 3-4
เดือนจนงานถ่ายทำแล้วเสร็จ จากนั้นเป็นขั้นตอนในห้องตัดต่อ ซึ่งใช้เวลาโดยประมาณ 2 เดือน
ก่อนจะกำหนดวันเข้าฉายในโรงภาพยนตร์ บริษัทฯ
จะวางแผนการตลาดสินค้าโดยการทำโฆษณาประชาสัมพันธ์ล่วงหน้าประมาณ 2
เดือนเพื่อให้ลูกค้าผู้ชมรับทราบข่าวสาร

 3.4.4 ผลกระทบต่อสิ่งแวดล้อม

-ไม่มี-

5.  ธุรกิจกีฬา

3.5.1 ลักษณะผลิตภัณฑ์หรือบริการ

บริษัท อาร์เอส เฟรชแอร์ จำกัด เป็นผู้ดำเนินการ Sport Entertainment และ Sport
Marketing โดยเป็นผู้บริหารและควบคุมดูแล สนามฟุตบอล S-One ณ ถนนบางนา-ตราด กม.4
ซึ่งเป็นธุรกิจให้บริการเช่าสถานที่เพื่อทำกิจกรรมทางการตลาด กิจกรรมภายในของบริษัท
ห้างร้านต่างๆ และบริการให้เช่าสนามฟุตบอลหญ้าเทียม ขนาด 35x50 เมตร
สำหรับการแข่งขันฟุตบอล 7 คน ซึ่ง ณ
ปัจจุบันนี้เป็นสนามที่ได้รับการกล่าวถึงและยอมรับว่าเป็นสนามหญ้าเทียมที่ดีที่สุดในประเทศ
และที่สำคัญยิ่งไปกว่าธุรกิจการเช่าพื้นที่นั้นคือ บริษัทฯ กำลังสร้าง Media
ชนิดใหม่เพื่อเป็นประโยชน์แก่ผู้สนับสนุนทุกท่านจะใช้ประโยชน์ในการโฆษณาประชาสัมพันธ์
และร่วมทำกิจกรรมอื่นๆ อีกมากมาย

ในปีที่ผ่านมาบริษัทฯยังมี Project กีฬาขนาดใหญ่หลายรายการ ซึ่งดำเนินการภายใต้ บริษัท
อาร์เอส อินเตอร์เนชั่นแนล บรอดคาสติ้ง แอนด์ สปอร์ต แมเนจเม้นท์ จำกัด หรือ RSbs อาทิ
การถ่ายทอดสดการแข่งขันฟุตบอลยูโร และการแข่งขันฟุตซอลชิงแชมป์โลก เป็นต้น นอกจากนี้ RSbs
ยังมีโครงการสำคัญ คือ การเป็นผู้ได้รับลิขสิทธิ์บริหารจัดการ
การถ่ายทอดสดการแข่งขันฟุตบอลยูโรในปี 2551 และฟุตบอลโลก 2 สมัยซ้อนในปี 2553 และ
2557

3.5.2 การตลาดและภาวะการแข่งขัน

3.5.2.1 การตลาด

 ก. กลยุทธ์การตลาด

 ข. ลักษณะลูกค้าและกลุ่มลูกค้าเป้าหมาย

  ผู้ที่รักกีฬาฟุตบอล, กลุ่มบริษัท, พนักงานบริษัท, นักศึกษา, คลีนิคฟุตบอล, Expat

 ค. ช่องทางการจัดจำหน่าย

  Call Center 02-746-7433, ติดตามรายละเอียดผ่านทาง www.S-One.in.th

 3.5.2.2 ภาวะการแข่งขัน

 ก. มูลค่าตลาดและแนวโน้มการเติบโต

  ในช่วงระยะเวลา 3 ปีหลังนี้ การเติบโตของ sport marketing นั้นมีการขยายตัวขึ้นมาก
  ตัวอย่างเช่น การเข้ามาเป็นผู้สนับสนุนรายการของบริษัท ไทยเบฟเวอเรจ จำกัด,
  บ.ไทยยามาฮ่า จำกัด, บ.โซนี่ (ประเทศไทย) จำกัด,
  และการเข้ามาร่วมสนับสนุนทีมชาติไทยของ บจ.ไนกี้ (ประเทศไทย)
  ยิ่งบ่งชี้ถึงอนาคตและจำนวนผู้บริโภคกีฬาประเภทฟุตบอลนั้นเป็นกีฬาที่ได้รับความนิยมสูงสุดในประเทศ
  อีกทั้งดูได้จากการขยายตัวของจำนวนสนามฟุตบอลทั้งหญ้าจริงและหญ้าเทียมกว่า 40 สนาม,
  สำหรับธุรกิจประเภทเช่าสนามนั้นคาดการณ์ว่าจะมีมูลค่าสูงถึงปีละกว่า 300 ล้านบาท
  แนวโน้มที่น่าจะเติบโตจะส่งผลถึงอุปกรณ์ และ สื่อประชาสัมพันธ์ ซึ่งเป็นจุดแข็งของทางสนาม
  S-One อยู่แล้ว

 ข. ผู้ประกอบการ

  หลังจาก S-One เปิดดำเนินการนั้นได้มีธุรกิจประเภทให้เช่าสนามฟุตบอลนั้นเกิดขึ้นมาอีกกว่า 40
  แห่งทั่วกรุงเทพฯ หากแต่ไม่มีผู้ใดที่สามารถดำเนินการในรูปแบบเดียวกับ S-One
  ได้สืบเนื่องจากความชำนาญการในการหาผู้สนับสนุนและการคิดให้ต่างโดยการนำเอาความบันเทิงและการจัดกิจกรรมทางการตลาดให้แก่ผู้สนับสนุนเพื่อเพิ่มมูลค่าการสนับสนุนได้เหมือนอย่างที่
  S-One ทำ

 ค.แนวโน้มภาวะการแข่งขัน

  จากการเปิดตัวของสนามฟุตบอลจำนวนมาก
  จึงทำให้การแข่งขันด้านราคาและบริการเกิดขึ้นอย่างสูง
  หากแต่การลงทุนเพื่อให้มีมาตรฐานใกล้เคียงกับ S-One นั้นเป็นเรื่องที่ต้องใช้เงินทุนจำนวนมาก
  จึงยังคงทำให้ S-One อยู่ในระดับการให้บริการที่สูงกว่าสถานที่อื่นๆ

 3.5.3 การจัดหาผลิตภัณฑ์หรือบริการ

เปิดดำเนินการตั้งแต่เดือนมิถุนายน ซึ่งได้รับการตอบรับอย่างดี
ในแง่ของการเข้ามาใช้บริการเช่าสนามเป็นตามที่ได้ประมาณการณ์เอาไว้
หากแต่ในแง่ของการจัดกิจกรรมที่เข้ามานั้นมีจำนวนน้อย
เนื่องจากความพร้อมของสถานที่ยังคงต้องปรับปรุงเพื่อความปลอดภัยและระบบบางส่วนยังคงต้อง
Run-in อยู่ อย่างไรก็ตามกิจกรรมที่เกิดขึ้นอาทิเช่น งานเปิดตัวอย่างยิ่งใหญ่,
การถ่ายทอดสดฟุตบอลแดงเดือด, การแข่งขันฟุตบอลมาราธอน, และ
การได้รับเกียรติจากนักฟุตบอลอดีตทีมชาติบราซิลมาแข่งขันกับอดีตทีมชาติไทยและทีมชาติฟุตซอลชุดปัจจุบัน
ได้สร้างมูลค่าในการสื่อสารทางการตลาด (Marketing Communication)
ให้กับธุรกิจเป็นอย่างมาก

 3.5.4 ผลกระทบต่อสิ่งแวดล้อม

  -ไม่มี-

3.6 ธุรกิจสื่อ

3.6.1 ธุรกิจสื่อโทรทัศน์

3.6.1.1 ลักษณะผลิตภัณฑ์หรือบริการ

ลักษณะของบริการจะเป็นการขายเวลาโฆษณาในรายการของกลุ่มอาร์เอสที่ออกอากาศทางสถานีโทรทัศน์ช่องต่างๆ
ได้แก่ ช่อง 5, 7 และ 9 โดยประเภทรายการแบ่งออกเป็น

  รายการประเภทสาระบันเทิง 4 รายการ

  รายการประเภทรายการวัยรุ่นเพลงสตริง 4 รายการ

  รายการประเภทรายการเพลงลูกทุ่ง 5 รายการ

  รวมทั้งสิ้น 15 รายการ

โดยมีรายละเอียดของแต่ละรายการ (ข้อมูล ณ วันที่ 31 ธันวาคม 2551)
ดังแสดงในตารางข้างล่างนี้

  ------------------------- ------------ ----------- ----------- -----------
  รายการประเภทสาระบันเทิง     วัน           เวลา                    สถานี

  ดาราปาร์ตี้                  พุธ           23 : 20     00 : 10     5

  ฟ้าเมืองไทย                 อาทิตย์        22 : 20     23 : 15     5

  กว่าจะเป็นดาว ปาปารัซซี่       อาทิตย์        14 : 05     15 : 00     9

  เมนูวันหยุด                  วันหยุด        12:00       13:00       7
  ------------------------- ------------ ----------- ----------- -----------

  --------------------------------------------------------------------------
  รายการเพลงสตริง         วัน              เวลา                    สถานี
  ---------------------- --------------- ----------- ----------- -----------
  KAMIKAZE CLUB          เสาร์            10 : 55     11 : 45     5

  2 NITE LIVE            เสาร์ - อาทิตย์    00 : 20     01 : 35     5

  สะเทือนระดับ 9           จันทร์            01.00       02 : 00     9

  ไวรัสมิวสิค               ศุกร์             00.30       01 : 30     9
  --------------------------------------------------------------------------

  ---------------------- --------------- ----------- ----------- -----------
  รายการเพลงลูกทุ่ง         วัน              เวลา                    สถานี

  บุษบาวาไรตี้              จันทร์            13 : 50     14 : 15     5

  TV RELAX               พุธ - พฤหัสบดี     13 : 10     13 : 35     5

  ญ.หญิงโสภา              ศุกร์             13 : 10     13 : 35     5

  สาวคูณสอง               จันทร์ - พุธ       01 : 25     01 : 55     7

                         อาทิตย์           00 : 55     01 : 25     7

  สยาม พลาซ่า             จันทร์ - อังคาร    01 : 05     02 : 00     9

                         เสาร์            00 : 30     01 : 30     9
  ---------------------- --------------- ----------- ----------- -----------

สำหรับรายการสะเทือนระดับ 9 และ รายการไวรัสมิวสิค นั้น อยู่ภายใต้การผลิตของบริษัทฯ
จนสิ้นสุดปี 2551 โดยในปี 2552 บริษัทฯ ได้รับความไว้วางใจให้ผลิตรายการ Teen Variety
Game ให้กับสถานีโทรทัศน์กองทัพบกช่อง 5 เพิ่มอีก 1 รายการ ภายใต้ชื่อ “ ทีน พลัส โชว์”
ออกอากาศทุกวันศุกร์ เวลา 22.25-23.05 น. และในเดือนพฤษภาคม ปีเดียวกันนี้ ทางบริษัทฯ
ได้ขยายการผลิตสื่อโทรทัศน์ในรูปแบบละคร ชื่อ “ Daddy Duo คุณพ่อจอมเฟี้ยว” นำแสดงโดย
ฟิล์ม รัฐภูมิ โตคงทรัพย์ และ แบงค์ อธิกิตติ์ พริ้งพร้อม (Bank วง Black Vanilla)
ออกอากาศทุกวันเสาร์-อาทิตย์ เวลา 21.00-22.00 น. ทางสถานีโทรทัศน์โมเดิร์นไนน์
และได้มีการปรับเวลาออกอากาศรายการ KAMIKAZE CLUB ทางสถานีโทรทัศน์กองทัพบกช่อง 5
เป็นเวลา 15.45-16.35 น.

นอกจากจะผลิตรายการโทรทัศน์ เพื่อขายเวลาโฆษณาในรายการโทรทัศน์แล้ว
บริษัทฯยังได้รับความไว้วางใจจากกลุ่มลูกค้า ให้ดำเนินการผลิตสื่อวิดิทัศน์ในรูปแบบของ
รายการโทรทัศน์ สกู๊ป สปอต รวมไปถึงการจัดกิจกรรมทางการตลาดมากมาย อาทิ รายการ Sony
HD World ทาง ททบ.5, สปอตโฆษณาผลิตภัณฑ์ LG, โครงการ Madd Award 2009 by Dell
& Intel เป็นต้น

3.6.1.2 การตลาดและภาวะการแข่งขัน

 3.6.1.2.1 การตลาด

ก. กลยุทธ์การตลาด 

1) กลยุทธ์การกำหนดตราสินค้าของบริษัท และ positioning ของรายการ

บริษัทฯ ได้กำหนดตำแหน่งทางการตลาดของธุรกิจไว้อย่างชัดเจน ในรายการแต่ละประเภท
การสื่อสารภาพลักษณ์ของบริษัทฯ และการออกแบบรายการมุ่งเน้นตอบสนองกลุ่มเป้าหมายโดยเฉพาะ
โดยพิจารณาพฤติกรรมของผู้ชมแต่ละกลุ่ม และกระแสที่กำลังเป็นที่นิยม
ทั้งนี้สอดรับกับกลยุทธ์ของกลุ่มอาร์เอส
ซึ่งมีความเข้มแข็งและมีความสามารถในการแข่งขันในตลาดสูง

2)
กลยุทธ์การใช้จุดแข็งทางการแข่งขันของกลุ่มอาร์เอสมาเป็นองค์ประกอบหลักในการผลิตเพื่อให้ได้รายการที่มีคุณภาพ

นอกจากกำหนดกลุ่มผู้ชมเป้าหมายที่ชัดเจน การออกแบบและผลิตรายการให้มีคุณภาพนั้น บริษัทฯ
ยังได้นำจุดแข็งทางการแข่งขันขององค์กรในกลุ่มตลาดวัยรุ่น
ซึ่งเป็นตลาดขนาดใหญ่และมีความสามารถในการซื้อสูง ทั้งในด้านศิลปิน นักร้องนักแสดง
พิธีกรวัยรุ่นในสังกัด เพลง และ content อื่นๆ
โดยนำมาใช้เป็นองค์ประกอบหลักในการผลิตรายการ
เมื่อผนวกเข้ากับจุดแข็งของทีมงานที่มีความเชี่ยวชาญและมีประสบการณ์การในการผลิตสื่อรายการโทรทัศน์และสื่อวีดิทัศน์แล้ว
ทำให้ผลงานการผลิตมีคุณภาพและมีผลตอบรับที่ดี

3) กลยุทธ์การกำหนดรูปแบบการขายเพื่อสร้างคุณค่าสูงสุดให้กับลูกค้า

ออกแบบการขายสื่อโฆษณาเพื่อตอบสนองความต้องการและสร้างคุณค่าสูงสุดให้กับลูกค้า
ในลักษณะของการขายแบบแพ็คเก็จ คือ การขายเวลา loose spot ร่วมกับ
การนำผลิตภัณฑ์เข้ามาแทรกในรายการ (การ tie in) เพื่อสร้างการรับรู้ Brand
ซึ่งเป็นรูปแบบที่ได้รับความนิยมเป็นอย่างสูงในระยะเวลา 5 ปีมานี้
โดยทีมงานมุ่งเน้นการสร้างสรรค์การ tie in ที่ดูกลมกลืนแนบเนียนไปกับตัวรายการ
และสามารถสื่อสารคุณสมบัติของสินค้าได้อย่างมีประสิทธิภาพ รวมไปถึงการออกแบบแพ็คเกจของ
loose spot ลงในหลายๆ รายการร่วมกัน เพื่อให้การใช้งบประมาณโฆษณาของลูกค้าคุ้มค่าสูงสุด

4) กลยุทธ์การสร้างคุณภาพรวมเพื่อเป็นที่ยอมรับของลูกค้า

มุ่งเน้นการสร้างคุณภาพรวมในทุกส่วนงานของบริษัทฯ เพื่อให้เป็นที่ยอมรับและไว้วางใจจากลูกค้า
ไม่เฉพาะแต่ในส่วนของคุณภาพการผลิตที่สร้างความพึงพอใจให้กับลูกค้า
แต่ยังรวมถึงด้านการบริการทั้งก่อนและหลังการขาย เช่น
การตอบสนองความต้องการของลูกค้าอย่างรวดเร็วและถูกต้อง การรับฟังและแก้ปัญหาให้กับลูกค้า
เป็นต้น

5) กลยุทธ์การพัฒนารูปแบบรายการเพื่อตอบสนองรสนิยมของกลุ่มเป้าหมาย

มีการวิเคราะห์ตามต้องการของผู้ชมเป้าหมายอย่างต่อเนื่อง
เพื่อนำมาใช้ในการพัฒนารูปแบบการผลิต ให้สอดคล้องกับความต้องการของกลุ่มผู้ชมและลูกค้า
เพื่อเพิ่มความนิยมในตัวรายการ และเพิ่มยอดขายอย่างต่อเนื่อง

6) กลยุทธ์การบริหารการจัดการและการบริหารต้นทุน

วางโครงสร้างให้เกิความคล่องตัวในการบริหารจัดการ และการบริหารต้นทุน
โดยใช้พนักงานของบริษัทฯ ในการผลิตงานส่วนหนึ่ง และใช้การจ้างงานบุคลากรภายนอก
(Outsourcing) อีกส่วนหนึ่ง

ข. ลักษณะลูกค้าและช่องทางการจำหน่าย

1) กลุ่มลูกค้าโฆษณา

-   บริษัทโฆษณา (Agency)

-   บริษัทเจ้าของสินค้า (Direct Customer)

ขายสื่อโฆษณา ผ่าน Agency และ Direct Customer ในสัดส่วนร้อยละ 80 และ 20
ของยอดขายโฆษณาสื่อโทรทัศน์รวม

2) กลุ่มผู้ชมเป้าหมาย

กลุ่มผู้ชมเป้าหมายจะแยกออกตามประเภทรายการและช่วงเวลาออกอากาศ
จึงทำให้มีกลุ่มผู้ชมแตกต่างกันไปในแต่ละรายการ

 3.6.1.2.2 ภาวะการแข่งขัน

ก. ผู้ประกอบการ

ผู้ประกอบการในธุรกิจสื่อโทรทัศน์มีการพัฒนาธุรกิจแบบครบวงจรและขยายธุรกิจไปยัง segment
ใหม่ อย่างต่อเนื่อง เพื่อเพิ่มความสามารถในการแข่งขัน โดยผู้ประกอบการรายใหญ่จะมีดารา
นักแสดง และพิธีกรในสังกัดของตนเอง มีอุปกรณ์การผลิตและสตูดิโอเป็นของตนเอง
ในขณะที่ผู้ประกอบการรายย่อยจะเพิ่มขีดความสามารถในการผลิตรายการที่มีคุณภาพและตอบสนองลูกค้าเฉพาะกลุ่มให้มากขึ้น
ในขณะเดียวกันก็มีการเกิดขึ้นของผู้ประกอบการรายเล็กอีกจำนวนหนึ่งที่มุ่งเน้นการผลิตรายการคุณภาพด้วยต้นทุนต่ำเพื่อนำเสนอทางทีวีสาธารณะและเคเบิ้ลทีวี
ซึ่งคาดหมายว่าผู้ประกอบการกลุ่มนี้จะทำให้การแข่งขันในธุรกิจในอนาคตอันใกล้รุนแรงยิ่งขึ้น

ข. แนวโน้มภาวะการแข่งขัน

แนวโน้มการแข่งขันในสื่อโทรทัศน์มีความรุนแรงเพิ่มมากขึ้น
ทั้งนี้เนื่องจากภาวะเศรษฐกิจที่มีการชะลอตัว ความผันผวนทางการเมือง
จำนวนผู้ประกอบการที่เพิ่มมากขึ้น และสื่อในรูปแบบใหม่ๆ ที่เกิดขึ้นอย่างต่อเนื่อง เช่น ทีวีสาธารณะ
เคเบิ้ลทีวี และ Event Marketing ทำให้ลูกค้าโฆษณาชะลอการใช้งบประมาณการโฆษณา
และมีทางเลือกในการจัดสรรงบโฆษณามากขึ้น
อย่างไรก็ตามการพิจารณาจัดสรรงบโฆษณาลงรายการโทรทัศน์ส่วนใหญ่ยังคงดูที่ความนิยมหรือเรทติ้งของรายการเป็นประเด็นสำคัญ
แต่ก็มีแนวโน้มว่าลูกค้าโฆษณาจะให้ความสนใจกับรายการโทรทัศน์ที่เจาะกลุ่มเป้าหมายเฉพาะประเภทอย่างชัดเจนเพิ่มขึ้น
โดยพิจารณาเลือกลงโฆษณาในรายการที่มีกลุ่มผู้ชมเป้าหมายตรงกับกลุ่มเป้าหมายผู้บริโภคสินค้า
รวมไปถึงการพิจารณาความคุ้มค่าในการสื่อสารตราสินค้า
ทำให้รูปแบบการแข่งขันมีทั้งในลักษณะการพัฒนารายการให้ออกมามีคุณภาพและตรงกับรสนิยมของผู้ชม
เพื่อผลักดันให้รายการมีเรทติ้งในอันดับที่ดี
การทำรายการเฉพาะกลุ่มเพื่อมุ่งเน้นสื่อสารกับกลุ่มลูกค้าเป้าหมายของสินค้าที่จะโฆษณา
และการออกแบบการสื่อสารภาพลักษณ์ของสินค้าและคุณสมบัติของสินค้าที่กลมกลืนไปกับเนื้อรายการ

3.6.1.3 การจัดหาผลิตภัณฑ์หรือบริการ

บริษัทฯ มีนโยบายในการคัดสรรบุคลากรทั้งเบื้องหน้าและเบื้องหลังที่มีศักยภาพ มีความเชี่ยวชาญ
และเป็นที่ยอมรับของกลุ่มเป้าหมาย โดยในส่วนของบุคลากรเบื้องหน้า มุ่งเน้นที่ศิลปิน นักแสดง
ในสังกัดของกลุ่มอาร์เอส และอีกส่วนหนึ่งได้มาจากการ casting นักแสดง และศิลปินอิสระ
สำหรับทีมงานผลิตนั้น ในส่วนของการสร้างสรรค์รูปแบบงานและการควบคุมการผลิต
เป็นการจัดการโดยทีมงานของบริษัทฯ
ส่วนของการดำเนินการผลิตอยู่ในรูปแบบของพนักงานภายในส่วนหนึ่ง
และอีกส่วนหนึ่งเป็นการจ้างผลิต

และในด้านของเครื่องมือและอุปกรณ์ ได้แก่ สตูดิโอ กล้อง อุปกรณ์ในการถ่ายทำ
ห้องตัดต่อภาพและเสียง เป็นการเช่าจาก บริษัท อาร์เอส สตูดิโอ จำกัด
ซึ่งเป็นบริษัทย่อยหนึ่งในกลุ่มอาร์เอส ร่วมกับการเช่าเหมาไปกับการจ้างผลิต Supplier ภายนอก
ทั้งนี้เพื่อให้เกิดผลงานที่มีคุณภาพภายใต้การบริหารต้นทุนที่มีประสิทธิภาพ

 3.6.1.4 ผลกระทบต่อสิ่งแวดล้อม 

- ไม่มี –

2.  ธุรกิจสื่อวิทยุ

 3.6.2.1 ลักษณะผลิตภัณฑ์หรือบริการ

ในปี 2551 บริษัท สกาย-ไฮ เน็ตเวิร์ค จำกัด ดำเนินการผลิตรายการวิทยุเพื่อธุรกิจสื่อวิทยุ ทั้งสิ้น
2 รายการ โดยออกอากาศผ่านคลื่นความถี่ระบบ F.M. จำนวน 2 คลื่น ได้แก่ คลื่น F.M. 94.5
MHz. และ คลื่น F.M. 93.0 MHz โดยทั้ง 2 คลื่นเน้นการหารายได้จากการขายเวลาโฆษณา
และการผลิต Event โดยมีกลุ่มเป้าหมายแตกต่างกันตามรูปแบบรายการที่ชัดเจน ดังนี้

+--------------------+--------------------------+----------------------+
| สถานีวิทยุ            | F.M. 94.5 MHz.           | F.M. 93.0 MHz.       |
|                    |                          |                      |
|                    | MAX 94.5 I feel max      | COOL 93 Fahrenheit   |
|                    |                          |                      |
|                    | []                       | []                   |
+--------------------+--------------------------+----------------------+
| ผู้ให้สัมปทานคลื่นวิทยุ    | สถานีวิทยุ จเรทหารสื่อสาร 1   | ส                    |
|                    |                          | ถานีวิทยุเสียงจากทหารเรือ |
+--------------------+--------------------------+----------------------+
| วันและเวลาออกอากาศ  | 24 ชั่วโมง                 | 24 ชั่วโมง             |
+--------------------+--------------------------+----------------------+
| สัญญาณ              | กรุงเทพฯ และ ปริมณฑล       | กรุงเทพฯ และ ปริมณฑล   |
| ส่งคลื่นวิทยุครอบคลุมพื้นที่ |                          |                      |
+--------------------+--------------------------+----------------------+
| คอนเซ็ปท์รายการ      | I Feel Max               | Eco Evolution        |
+--------------------+--------------------------+----------------------+
| กลุ่มผู้ฟังเป้าหมาย      | นักเรียน นักศึกษา            | นักศึกษา คนทำงาน       |
|                    |                          |                      |
|                    | อายุ 12-24 ปี              | อายุ 20-34 ปี          |
+--------------------+--------------------------+----------------------+

ทั้ง 2 คลื่นดำเนินตามนโยบายของบริษัทฯในการประกอบกิจการวิทยุเชิงพาณิชย์เต็มรูปแบบ
โดยยังคงเน้นรักษาความนิยมเดิมในแต่ละสถานีไว้และขยายฐานผู้ฟังให้กว้างขึ้นจนทำให้ในปัจจุบันแต่ละรายการ
ยังคงรักษาฐานผู้ฟังที่ชัดเจน และความนิยมในการรับฟังไว้ได้
จนสามารถครองความนิยมในอันดับสูงของแต่ละกลุ่มเป้าหมายจากการสำรวจ ของ Nielsen
Media Research ส่งผลให้ลูกค้าบริษัทโฆษณา และบริษัทเจ้าของสินค้า
ยังคงความมั่นใจในการใช้สื่อโฆษณาของบริษัทต่อไป

รูปแบบของรายการวิทยุ

สถานีวิทยุ FM 94.5 MHz (MAX 94.5 i feel max) สถานีวิทยุจเรทหารสื่อสาร 1

MAX 94.5 i feel max เป็นรายการวิทยุในรูปแบบ Contemporary Hits Radio (CHR)
สำหรับกลุ่มนักเรียน นักศึกษาและคนเริ่มต้นทำงาน ที่มีอายุระหว่าง 12 – 24 ปี โดยมี
จากแนวคิดที่ว่า “ต่างคน ต่างที่มา ต่างความคิด แต่ก็ feel เดียวกัน” จึงได้ Concept “ i
feel max” ซึ่งเป็นรูปแบบรายการวิทยุแบบใหม่ ที่ได้ผนวก Lifestyle
ของกลุ่มเป้าหมายไว้อย่างชัดเจน โดยมี Marketing Theme คือ

“Max Style” คน feel max เป็นตัวของตัวเอง

”Max PJ” PJ เน้นที่ความเป็นตัวของตัวเอง มีคาแรคเตอร์ชัดเจน มีความเป็นกันเอง
เข้าถึงได้ง่าย ตอบสนองทุก feel และ

“Max Music” เพลง In Trend ทั้งไทยและสากล รวมไปถึงเพลงเอเชียน
นอกจากนี้ยังเพิ่มสีสันกับ Emotion Music และทุกเพลงที่อยู่ใน Trend เราเปิดหมด
ดังนั้นเพลงที่เปิดหรือกิจกรรมต่างๆ ที่ทางคลื่นจัดขึ้น จะสะท้อนถึงความเป็นคนรุ่นใหม่ ทันสมัย
ไม่ตกเทรนด์ และสื่อสารผ่าน PJ (Program
Jockey)ที่มีความเป็นกันเองและมีคาแรกเตอร์เด่นชัด

+------------+---------------------+------------+---------------------+
| F.M. 94.5  |                     |            |                     |
| MHz.       |                     |            |                     |
| “MAX94.5”  |                     |            |                     |
+============+=====================+============+=====================+
| จันทร์-ศุกร์   | PJ                  | เสาร์-อาทิตย์ | PJ                  |
+------------+---------------------+------------+---------------------+
| 08.00 –    | บิณฑ์ มหาดำรงค์กุล      | 08.00 –    | MAX Request Day     |
| 11.00      |                     | 18.00      |                     |
|            | พาฝัน ชาตาคม         |            |                     |
|            |                     |            |                     |
|            | อลิตา แบล็ทเลอร์       |            |                     |
+------------+---------------------+------------+---------------------+
| 11.00 –    | ธีมะ กาญจนไพลิน       |            |                     |
| 15.00      |                     |            |                     |
+------------+---------------------+------------+---------------------+
| 15.00 –    | คณิสร พัชรสรวุฒิ        |            |                     |
| 18.00      |                     |            |                     |
|            | สุภาพร วงศ์ถ้วยทอง     |            |                     |
+------------+---------------------+------------+---------------------+
| 18.00 –    | กฤษฏิ์ หาญวงศ์         |            |                     |
| 20.00      |                     |            |                     |
|            | ทองภูมิ สิริพิพัฒน์        |            |                     |
+------------+---------------------+------------+---------------------+
| 20.00 –    | ปวร กิจเจริญการกุล     | 18.00 –    | จันจิรา จันทร์พิทักษ์ชัย    |
| 23.00      |                     | 20.00      |                     |
|            | รณิตา ทองคำวงศ์       |            |                     |
|            |                     |            |                     |
|            | ณิศรา มานะวงนิช       |            |                     |
+------------+---------------------+------------+---------------------+
| 23.00 –    | ประเสริฐ ตันติกขะวีระ   | 20.00 –    | ธเนศ เหลืองวรชาติกุล   |
| 01.00      |                     | 23.00      |                     |
|            | กัญดา ศรีธรรมนูปถัมภ์    |            | สุกัญญา ไรวินทร์        |
+------------+---------------------+------------+---------------------+
| 01.00 –    | แคทรียา นิภามณี        | 23.00 –    | ณัฐพล วรกิจสมบูรณ์      |
| 06.00      |                     | 02.00      |                     |
+------------+---------------------+------------+---------------------+
|            |                     | 23.00 –    | Sweep Music         |
|            |                     | 02.00      |                     |
+------------+---------------------+------------+---------------------+

ในส่วนของการเปิดเพลง คลื่น MAX 94.5 I feel max ได้นำเสนอเพลงที่ผ่านการทำ Music
Research ในทุกๆสัปดาห์เพื่อเลือกเฉพาะเพลงที่กลุ่มเป้าหมายอยากฟังมากที่สุด โดยมีสัดส่วน
เพลงไทยประมาณ 70% และอีกประมาณ 30%เป็นเพลงสากล ทั้งจากอังกฤษ อเมริกา ญี่ปุ่น
และเกาหลี

นอกจากนี้ Max 94.5 i feel max มีช่วงพิเศษสำหรับผู้ฟังอย่างต่อเนื่อง อาทิเช่น

Max Request Hour ตอบสนองทุก feel ของทุกคนที่อยากขอเพลง เรายก 1 ช.ม.
ให้คุณได้ขอเพลง ได้ฟังเพลงต่อเนื่อง 12 เพลงติดต่อกันมากที่สุดเท่าที่คุณเคยฟัง

Max Request Day ทุกวันเสาร์ – อาทิตย์ เราจะยกพื้นที่ให้คุณได้ขอเพลงแบบเต็ม Max ตั้งแต่
8.00 น. – 18.00 น. วันละ 100 เพลง รวม 2 วัน 200 เพลงเต็ม แบบไม่มีใครมาคั่น feel
คุณ

Max On The Rock จันทร์ – ศุกร์ เต็ม Max กับเพลงร็อคที่ตอบสนองทุก feel ตั้งแต่ เวลา
01.00 น. – 06.00 น.

ด้วยเนื้อหาต่างๆในรายการ ไม่ว่าจะเป็นเพลงที่เปิด และกิจกรรมที่คลื่น MAX 94.5 i feel max
จัดขึ้น ได้ตอบโจทย์ในสิ่งที่กลุ่มเป้าหมายต้องการอย่างแท้จริง ทำให้คลื่น MAX 94.5 i feel max
มีกลุ่มคนที่ติดตามฟังอย่างต่อเนื่องโดยมี Rating อยู่ในอันดับ Top 5 ของกลุ่มผู้ฟังเป้าหมายอายุ
12 – 24 ปี หรือ Contemporary Hits Radio (CHR) โดยการสำรวจจาก Nielsen Media
Research

อนึ่งเนื่องจากสัญญาสัปทานคลื่น F.M.94.5 MHz ที่ทางบริษัทได้รับ จะหมดลงวันที่ 31 ธันวาคม
พ.ศ. 2551 ทำให้บริษัทได้ทำสัญญาใหม่เพื่อรับสัมปทานคลื่นความถี่ F.M.103.0 MHz
จากสถานีวิทยุเจรทหารสื่อสาร 2 โดยเริ่มออกอากาศ 24 ชั่วโมง ตั้งแต่วันที่ 1 มกราคม
พ.ศ.2552 เป็นต้นไป สัญญาสัมปทาน 2 ปี

สถานีวิทยุ : F.M. 93.0 MHz. (COOL93 Fahrenheit) สถานีวิทยุเสียงจากทหารเรือ

COOL93 Fahrenheit คลื่นที่นำเสนอเพลงไทยสากลในแนว EASY LISTENING
ที่ได้รับการยอมรับจากกลุ่มผู้ฟังสูงสุดและเป็นรายการวิทยุคลื่นแรกที่สร้างปรากฏการณ์การนำเสนอเพลงเพราะต่อเนื่องมากที่สุด
50 นาที “50 MINUTES MUSIC LONG PLAY“
โดยทุกๆบทเพลงเพราะได้ผ่านการคัดสรรจากผลสำรวจความนิยมของผู้ฟังอย่างแท้จริง
พร้อมด้วยทีมพีเจมืออาชีพที่ได้รับการยอมรับจากกลุ่มคนฟัง
และการจัดกิจกรรมที่ตอบสนองไลฟสไตล์และเปิดโลกทัศน์ของกลุ่มคนทำงานรุ่นใหม่อย่างต่อเนื่อง
ส่งผลให้ COOL93 Fahrenheit สามารถเติบโตเป็นคลื่นอันดับ 1 บนหน้าปัดวิทยุอย่างรวดเร็ว
และเป็นเอกฉันท์จากการสำรวจของ Nielsen Media Research

ด้วยกลยุทธ์การตลาดที่ไม่หยุดนิ่ง ในปี พ.ศ.2551 COOL 93 Fahrenheit ได้นำกระแส
“ภาวะโลกร้อน” ที่เป็นเทรนด์ไปทั่วโลกต่อยอดให้กับผู้ฟังคลื่นภายใต้คอนเซ็ปท์ “Eco
Evolution”กับกิจกรรมตลอดทั้งปี อาทิเช่น

1. “Cool Outing Special in Japan” – Cool Down The Earth Project (มกราคม
– กุมภาพันธ์ 2551) เป็นการเริ่มต้นปีที่3
ของทริปกระชับมิตรกับภารกิจพิชิตโลกร้อนพร้อมเดิมพันด้วยวันพักร้อนสุดพิเศษแบบยกออฟฟิศ 50 ชีวิต
สู่ดินแดนอาทิตย์อุทัย

2. “Cool Music Fest” – Love Maker by am:pm Live in Hua Hin (กุมภาพันธ์ –
มีนาคม 2551) เทศกาลเพลงรักที่ชวนคุณจูงมือคนพิเศษมาฟังเพลงรักริมหาด
ในบรรยากาศแสนโรแมนติก
พร้อมเหล่าศิลปิตเพลงรักแถวหน้าของเมืองไทยที่จะโชว์พลังเสียงขับกล่อมเพลงหวานซึ้งให้คุณได้ประทับใจกับทริปคอนเสิร์ตครั้งพิเศษ
ครั้งแรก ณ ริมหาดหัวหิน

3. “One Life Volume 4” – A380 The Ultimate flight to Australia (เมษายน –
พฤษภาคม 2551) สัมผัสที่สุดแห่งวิศวกรรมอากาศยานระดับโลก “แอร์บัส เอ380”
เครื่องบินพาณิชย์ที่มีขนาดใหญ่ที่สุดในโลก กับเส้นทางบินแห่งแรกสู่ประเทศออสเตรเลีย
พร้อมเปิดประสบการณ์เหนือระดับ ณ โกลด์โคสต์ ดินแดนฮาวายแห่งออสเตรเลีย

4. “One Life Volume 5” – Canadian Rockies World’s Best Train Experience
(สิงหาคม – กันยายน 2551)
ครั้งหนึ่งในชีวิตกับการเดินทางระดับโกล์ดคลาสบนเส้นทางรถไฟที่สวยที่สุดในโลก
สัมผัสทัศนียภาพแบบพาโนรามา 360 องศา ชมธรรมชาติอันน่าตื่นตาตื่นใจของ
“เทือกเขาแคนาเดียน ร็อคกีส์” ที่สุดแห่งประสบการณ์ความงามระดับ World’s Best

5. “Academy Fantasia Wondercool Party Rally” (ตุลาคม – พฤศจิกายน 2551)
ปฏิบัติการแข่งขันแรลลี่ ที่ให้คุณกระทบไหล่และใกล้ชิดกับเหล่านักล่าฝันจากทุกซีซั่น
พร้อมคอนเสิร์ตสุดพิเศษในสไตล์เอ็กซ์คลูซีฟ เฉพาะคุณ กับพวกเขาเท่านั้น

ส่งผลให้ COOL 93 Fahrenheit กลายเป็นคลื่นเพลงฟังที่ทันสมัยที่สุดในกลุ่มคู่แข่ง
จากการสำรวจพฤติกรรมผู้ฟังรายการวิทยุทั่วกรุงเทพฯ อีกด้วย

ด้วยเหตุนี้ COOL93 Fahrenheit จึงเป็นรายการวิทยุยอดนิยมจากการสำรวจความนิยมบนหน้าปัด
ของ Nielsen Media Research และได้รับความนิยมเป็นอันดับ 1 ยาวนานกว่า 4 ปี ตั้งแต่ปี
2547 จนกระทั่งปัจจุบันนี้ (ข้อมูลเดือนธันวาคม 2551) ในกลุ่มรายการวิทยุประเภท Easy
listening ของกลุ่มคนทำงาน (20 – 34 ปี)

3.6.2.2 การตลาดและภาวะการแข่งขัน

3.6.2.2.1 การตลาด

ก. กลยุทธ์การตลาดและการแข่งขัน

1) กลยุทธ์นโยบายความคุ้มค่า (Value for money)

ในปี 2551 บริษัทฯยังคงใช้กลยุทธ์ด้านความคุ้มค่า
เพื่อสร้างประโยชน์สูงสุดให้กับงบประมาณที่ลูกค้ามีอยู่เพื่อการโฆษณา
ในลักษณะของการขายแบบแพ็คเก็จ คือ การขายเวลา loose spot ร่วมกับการจัด Activity
In Program และ Event Marketing
ซึ่งมีผลต่อการส่งเสริมการขายอย่างเป็นรูปธรรมและคุ้มค่าต่อการลงทุน เช่น กิจกรรม Max Stage
Mobile ตลอดปี 2551 ที่บริษัทฯ
ได้รับความไว้วางใจจากลูกค้าและผู้สนับสนุนให้จัดกิจกรรมภายใต้งบประมาณที่คุ้มค่า
โดยการเซ็นสัญญาลงโฆษณายาวตลอดปี

2) กลยุทธ์การจัดกิจกรรมส่งเสริมการขาย

จากสภาวะการแข่งขันอย่างเข้มข้นของธุรกิจวิทยุ
ที่ต้องการสร้างความแตกต่างของรายการให้เกิดขึ้น
เพื่อเสริมสร้างมูลค่าเพิ่มทั้งต่อคลื่นวิทยุและต่อลูกค้าและสินค้าที่ร่วมกิจกรรมส่งเสริมการขายต่างๆ
ดังนั้นการขายเวลาโฆษณาอย่างเดียวไม่เพียงพอต่อความต้องการของลูกค้า
และต่อการสร้างแบรนด์ของบริษัทฯ และคลื่นวิทยุในเครือทั้ง 2 คลื่น ด้วยเหตุนี้ทางบริษัทฯ
จึงมีการปรับปรุงกลยุทธ์การดำเนินการให้ความสำคัญกับการจัดกิจกรรมส่งเสริมการขาย
โดยมีกลยุทธ์การเป็นพันธมิตรทางธุรกิจ (Synergy) กับพันธมิตรในด้านต่างๆ โดยการเข้าร่วมเป็น
Media Partner ให้กับกิจกรรมหรือคอนเสิร์ตที่มีกลุ่มลูกค้าเป้าหมายเดียวกัน
รวมถึงการเพิ่มมูลค่าของสินค้าโดยมีกิจกรรมส่งเสริมการขายที่ทำร่วมกันระหว่างรายการและผู้ฟัง

กิจกรรมส่งเสริมการขายทั้งหมดนี้
บริษัทฯจะเน้นกิจกรรมที่มีคุณภาพที่สามารถให้สาระและบันเทิงกับผู้ร่วมกิจกรรมและในขณะเดียวกันยังสามารถตอบสนองนโยบายการตลาดของลูกค้าได้อย่างมีประสิทธิภาพ
มีความชัดเจนและตรงกับกลุ่มเป้าหมาย ส่งผลให้บริษัทฯ
สามารถสร้างรายได้จากการจัดกิจกรรมส่งเสริมการขายให้กับลูกค้าได้อีกทางหนึ่ง

นอกจากนี้แล้วบริษัทฯ ยังใช้ศักยภาพของฝ่ายโฆษณาและประชาสัมพันธ์ของบริษัท อาร์เอส จำกัด
(มหาชน) เพื่อเผยแพร่กิจกรรมของรายการวิทยุในสังกัด
และกิจกรรมของลูกค้าให้เป็นที่ยอมรับและรู้จักอย่างแพร่หลาย
ทั้งในรูปแบบข่าวประชาสัมพันธ์และการโฆษณาในสื่ออื่นๆ เช่น รายการโทรทัศน์, นิตยสาร,
สื่อกลางแจ้ง, สื่อเคลื่อนที่ ฯลฯ อีกด้วย

3) กลยุทธ์การให้บริการวางแผนโฆษณา

บุคลากรของบริษัทฯ เป็นผู้ที่อยู่ในสายงานวิทยุมาเป็นเวลานาน
มีความรู้และความเข้าใจในธุรกิจสื่อวิทยุเป็นอย่างดี
สามารถให้คำปรึกษากับลูกค้าในการวางแผนการบริหารสื่อให้มีคุณภาพมากที่สุด
และการเลือกซื้อเวลาหรือแพ็คเกจโฆษณาที่เหมาะสมกับวัตถุประสงค์ของลูกค้าและกลุ่มผู้ฟังรายการ
บริษัทฯมีการวางแผนโฆษณาโดยสร้างสรรค์กิจกรรมพิเศษเฉพาะกิจ
เพื่อตอบสนองความต้องการของลูกค้าและข้อจำกัดของสินค้าแต่ละประเภท ซึ่งบริษัทฯ
ได้ใช้นโยบายการเป็นคู่ค้าร่วมกับผลิตภัณฑ์ในการวางแผนโฆษณาเช่นนี้กับสินค้าทุกรายที่สนับสนุนรายการ
เพื่อสร้างแรงจูงใจและเกิดความคุ้มค่าสูงสุดในการเลือกใช้บริการสื่อของบริษัทฯ

ข. ลักษณะลูกค้าและกลุ่มลูกค้าเป้าหมาย

  1) กลุ่มลูกค้าเป้าหมาย

-   บริษัทโฆษณา (Agency)

-   บริษัทเจ้าของสินค้า (Direct Customer)

2) กลุ่มผู้ฟังเป้าหมาย

  94.5 MHz. MAX 94.5 i feel max : กลุ่มนักเรียนและนักศึกษาวัยรุ่นทั้งชาย

และหญิงอายุระหว่าง 12-24 ปี

  93.0 MHz. COOL93 FAHRENHEIT: กลุ่มนักศึกษาและคนทำงานทั้งชายและหญิง

  อายุระหว่าง 18-35 ปี

ค. ช่องทางการจำหน่าย

ในปี พ.ศ.2551 การขายเวลาของธุรกิจสื่อวิทยุจะขายให้บริษัทโฆษณาคิดเป็นร้อยละ 60
และขายโดยตรงให้บริษัทเจ้าของสินค้าคิดเป็นร้อยละ 40 ของยอดขายทั้งหมด

 3.6.2.2.2 ภาวะการแข่งขัน

ก. มูลค่าตลาดโฆษณาของสื่อและการเติบโต

-  บริษัท นีลเส็น มีเดีย รีเสิร์ช (ประเทศไทย) รายงานตัวเลขงบโฆษณา 9M/51 มีมูลค่า 66,249 ล้านบาท ลดลง 1.52% yoy ส่วนมูลค่าโฆษณาในเดือน ก.ย. ปรับตัวลดลง 7.6% yoy (ที่มา:หนังสือพิมพ์กรุงเทพธุรกิจ)            -  มูลค่าโฆษณาเดือน ก.ย. รวม 7,318 ล้านบาท มีอัตราการเติบโตลดลง 7.6% yoy โดยสื่อที่มีงบโฆษณาลดลงประกอบด้วย สื่อโทรทัศน์ลดลง 12.4% , สื่อหนังสือพิมพ์ ลดลง 1.3% , สื่อนิตยสาร ลดลง 18.4% , สื่อนอกอาคารลดลง  9.4% และ สื่อในห้าง (อินสโตร์) ลดลง 24.5%  สำหรับสื่อโฆษณาที่ยังมีอัตราการเติบโตเพิ่มขึ้นจากปีก่อน ได้แก่ สื่อวิทยุ 25.2%, สื่อโรงภาพยนตร์ 7.27%ส่วนสื่อเคลื่อนที่ไม่มีอัตราการเติบโต           -  มูลค่าโฆษณาใน Q3/51 คิดรวมเป็น 22,813 ล้านบาท ลดลง 3.2% yoy โดยที่มีเพียงงบโฆษณาของสื่อวิทยุ และ สื่อเคลื่อนที่ เท่านั้นที่ได้รับการจัดสรรงบเพิ่มมากขึ้น ในขณะที่งบโฆษณาอื่นๆล้วนแล้วแต่ถูกตัดงบโฆษณาลง โดยเฉพาะสื่อนิตยสาร สื่อโรงภาพยนตร์

ข. ผู้ประกอบการ

ผู้ประกอบการสถานีวิทยุที่ดำเนินรายการเพลงไทยสากลเป็นหลัก
และมีกลุ่มผู้ฟังเป้าหมายใกล้เคียงกันมีอยู่ 11 รายการดังแสดงในตารางด้านล่าง

+--------------------+-----------+-----------+-----------+-----------+
| สถานีวิทยุ            | วัยรุ่น      | นักศึกษา    | วัยทำงาน   | ผู้ใหญ่      |
|                    |           |           |           |           |
|                    | 10-18 ปี   | 15-25 ปี   | 18-35ปี    | 25-45 ปี   |
+--------------------+-----------+-----------+-----------+-----------+
| F.M. 89.0 Banana   |           |           | คู่แข่ง      |           |
| FM                 |           |           |           |           |
+--------------------+-----------+-----------+-----------+-----------+
| F.M. 91.5 Hot Wave | คู่แข่ง      | คู่แข่ง      |           |           |
+--------------------+-----------+-----------+-----------+-----------+
| F.M. 93.0 Cool     |           | สกาย-     | สกาย-     |           |
| Farenheit          |           | ไฮเน็ตเวิร์ค | ไฮเน็ตเวิร์ค |           |
+--------------------+-----------+-----------+-----------+-----------+
| F.M. 94.0 E F.M.   |           | คู่แข่ง      | คู่แข่ง      |           |
+--------------------+-----------+-----------+-----------+-----------+
| F.M. 94.5 MAX      | สกาย-     | สกาย-     |           |           |
|                    | ไฮเน็ตเวิร์ค | ไฮเน็ตเวิร์ค |           |           |
+--------------------+-----------+-----------+-----------+-----------+
| F.M. 95.5 Virgin   | คู่แข่ง      | คู่แข่ง      | คู่แข่ง      |           |
| Hits               |           |           |           |           |
+--------------------+-----------+-----------+-----------+-----------+
| F.M. 97.5 Seed     | คู่แข่ง      | คู่แข่ง      | คู่แข่ง      |           |
| F.M.               |           |           |           |           |
+--------------------+-----------+-----------+-----------+-----------+
| F.M. 103.0 Virgin  |           |           | คู่แข่ง      |           |
| Soft               |           |           |           |           |
+--------------------+-----------+-----------+-----------+-----------+
| F.M. 103.5 FM ONE  |           |           | คู่แข่ง      | คู่แข่ง      |
+--------------------+-----------+-----------+-----------+-----------+
| F.M. 104.5 Fat     |           | คู่แข่ง      |           |           |
| Radio              |           |           |           |           |
+--------------------+-----------+-----------+-----------+-----------+
| F.M. 106.5 Green   |           |           | คู่แข่ง      | คู่แข่ง      |
| Wave               |           |           |           |           |
+--------------------+-----------+-----------+-----------+-----------+

ค. แนวโน้มภาวะการแข่งขัน

การแข่งขันของธุรกิจสื่อวิทยุยังคงมีอยู่สูงเนื่องจากงบประมาณโฆษณาที่มีจำกัด
ทำให้ลูกค้าจะเลือกซื้อเวลาโฆษณาจากรายการวิทยุที่ได้รับความนิยมสูงเป็นปัจจัยหลัก
แต่ในขณะเดียวกัน กลยุทธ์ด้านราคานั้นก็มีความสำคัญต่อการตัดสินใจซื้อโฆษณาสูง
เนื่องด้วยจะทำให้ลูกค้าสามารถได้เวลาโฆษณามากขึ้น หรือ
ได้รูปแบบโฆษณาที่หลากหลายทั้งนี้ขึ้นอยู่กับกลยุทธ์การขายของแต่ละบริษัทที่จะจูงใจให้ลูกค้าเห็นว่าคุ้มค่ากับเงินที่ใช้ไปสูงที่สุด

จากตัวเลขของงบประมาณการใช้สื่อโฆษณาประเภท Traditional Media นั้นส่วนใหญ่จะลดลง
ยกเว้นสื่อวิทยุที่ยังเพิ่มขึ้น จึงยังเป็นโอกาสในการขายโฆษณาของบริษัท ด้วยการพัฒนา Package
การขายใหม่ๆ เพื่อทำให้ลูกค้าสามารถใช้งบประมาณที่จำกัดแต่ได้ผลตอบแทนที่คุ้มค่าที่สุด

 3.6.2.3 การจัดหาผลิตภัณฑ์หรือบริการ

ก. นักจัดรายการวิทยุ (พีเจ) และบุคลากรฝ่ายผลิตและสร้างสรรค์

บริษัทฯ ได้สร้างนวัตกรรมใหม่ของวงการวิทยุโดยการใช้กลยุทธ์การตลาดแบบใหม่ “ PJ
MARKETING” จากการประสบความสำเร็จในการผลิตรายการวิทยุของคลื่น COOL93 Fahrenheit
และคลื่นอื่นๆ ในเครือบริษัทฯ ที่มีการเปลี่ยนแปลงวิธีการจัดรายการจากเดิมจาก DJ เข้าสู่ยุคของ
PJ (Program Jockey) ที่นักจัดรายการวิทยุแต่ละคนจะต้องเพิ่มศักยภาพของตนเองให้มากยิ่งขึ้น
โดยเฉพาะจะต้องมีเรื่องของความรู้เบื้องต้นทางการตลาด
และรู้จักการใช้เทคโนโลยีให้เกิดประโยชน์สูงสุด ซึ่งนักจัดรายการในยุค PJ MARKETING
จะเป็นผู้มีส่วนสำคัญในการสร้างความนิยมให้แก่สถานี
ต้องเป็นบุคคลที่มีความสามารถในการโต้ตอบกับผู้ฟังและมีความรู้เกี่ยวกับเพลงและหลักการทางการตลาดในเบื้องต้นเป็นอย่างดี
อีกทั้งยังต้องผ่านการฝึกอบรม พัฒนาความรู้ด้านเทคโนโลยี เพื่อสามารถใช้เครื่องมือและ
Software ทันสมัยได้อย่างคล่องตัว
สามารถดำเนินรายการตามรูปแบบของรายการที่วางไว้ให้สอดคล้องกับรสนิยมของกลุ่มฟังเป้าหมาย
และปัจจุบันนักจัดรายการของบริษัทฯ
ยังต้องเป็นผู้มีทักษะในการเป็นผู้ดำเนินรายการภาคสนามในการจัดกิจกรรมส่งเสริมการขาย
เพื่อรองรับงานกิจกรรมพิเศษเพื่อส่งเสริมการขายอีกทางหนึ่งด้วย

ข. ระบบการออกอากาศ

ในเดือน ตุลาคม 2551 สถานีวิทยุเสียงจากทหารเรือ F.M.93 MHz
ได้ย้ายสถานีส่งสัญญาณจากทุ่งมหาเมฆ มาที่กองทัพเรือกรุงเทพฯ วังนันทอุทยาน
พร้อมติดตั้งเครื่องส่ง เสาส่งสัญญาณ และอุปกรณ์ที่ใช้สำหรับการออกอากาศ ใหม่ทั้งหมด
เป็นการเพิ่มประสิทธิภาพการกระจายเสียง ให้คลอบคลุมพื้นที่ได้มากขึ้น
และเป็นการแก้ปัญหาการถูกรบกวนสัญญาณจากคลื่นวิทยุชุมชนอีกด้วย
การปรับปรุงนี้ทำให้ผู้ฟังสามารถรับฟังได้ชัดเจนและกว้างไกลขึ้น

3.6.2.4 ผลกระทบต่อสิ่งแวดล้อม

  - ไม่มี –

3.  ธุรกิจสื่อในโมเดิร์นเทรด

 3.6.3.1 ลักษณะผลิตภัณฑ์หรือบริการ

ธุรกิจสื่อ P.O.P. RADIO

บริษัท อาร์เอส อินสโตร์ มีเดีย จำกัด เป็นผู้ดำเนินการผลิตรายการวิทยุ P.O.P. Radio
หรือสื่อวิทยุ ณ จุดขาย โดยเป็นผู้ได้รับสัมปทานในด้านเสียงแต่เพียงผู้เดียวในห้างโมเดิร์นเทรด
โดยผลิตรายการจำนวน 4 สถานี ได้แก่ TESCO LOTUS FM / TOPS RADIO / BIG C
STATION และ CARREFOUR VARIETY HITS RADIO ซึ่งทั้ง 4
คลื่นเน้นการหารายได้จากการขายเวลาโฆษณา
โดยมีกลุ่มเป้าหมายแตกต่างกันตามรูปแบบรายการที่ชัดเจน ดังนี้

+-----------+-------------+-------------+-------------+-------------+
| สถานีวิทยุ   | []          | []          | []          | []          |
+-----------+-------------+-------------+-------------+-------------+
| ห้าง       | TESCO LOTUS | TOPS        | BIG C       | CARREFOUR   |
|           |             |             |             |             |
|           | LOTUS       |             |             |             |
|           | EXPRESS     |             |             |             |
+-----------+-------------+-------------+-------------+-------------+
| จำนวนสาขา | 558 สาขา    | 104 สาขา    | 76 สาขา     | 31 สาขา     |
+-----------+-------------+-------------+-------------+-------------+
| วันและเวล  | TESCO LOTUS | 12-24 ชั่วโมง | 12-15 ชั่วโมง | 09.00-23.00 |
| าออกอากาศ |             |             |             | น.          |
|           | 09.00-23.00 |             |             |             |
|           | น.          |             |             | (14 ชั่วโมง)  |
|           |             |             |             |             |
|           | LOTUS       |             |             |             |
|           | EXPRESS     |             |             |             |
|           |             |             |             |             |
|           | 24 ชั่วโมง    |             |             |             |
+-----------+-------------+-------------+-------------+-------------+
| สัญญาณ     | 46 จังหวัด    | 18 จังหวัด    | 26 จังหวัด    | 7 จังหวัด     |
| ส่งคลื่นวิทยุค |             |             |             |             |
| รอบคลุมพื้นที่ | รวม กรุงเทพฯ | รวม กรุงเทพฯ | รวม กรุงเทพฯ | รวม กรุงเทพฯ |
|           |             |             |             |             |
|           | ปริมณฑลและ   | ปริมณฑลและ   | ปริมณฑล      | ปริมณฑลและ   |
|           |             |             | และต่างจังหวัด |             |
|           | ต่างจังหวัด    | ต่างจังหวัด    |             | ต่างจังหวัด    |
+-----------+-------------+-------------+-------------+-------------+
| คอนเ      | Easy        | Easy        | จังห         | เพลงบรรเลง  |
| ซ็ปท์รายการ | Listening   | Listening + | วะสนุกของการ | ฟังสบาย      |
|           |             | Modern      | shopping    | หลาก        |
|           | มีส          | trendy      | พร้อมส       | หลายสาระเพื่อ |
|           | าระและบันเทิง |             | าระและบันเทิง | การshopping |
+-----------+-------------+-------------+-------------+-------------+
| ก         | แม่บ้าน       | นักศึกษา      | คนทำงาน และ | แม่บ้าน       |
| ลุ่มเป้าหมาย | คนทำงาน และ | และคนทำงาน  | ค           | คนทำงาน และ |
|           | ครอบครัว     |             | รอบครัวทันสมัย | ครอบครัวใหญ่  |
|           |             | อายุ 20 – 35 |             |             |
|           | อายุ 25 – 40 | ปี           | อายุ 21 – 34 | อายุ 25 – 40 |
|           | ปี           |             | ปี           | ปี           |
|           |             | ชาย 25%     |             |             |
|           | ชาย 25%     |             | ชาย 24%     | ชาย 30%     |
|           |             | หญิง 75%     |             |             |
|           | หญิง 75%     |             | หญิง 76%     | หญิง 70%     |
+-----------+-------------+-------------+-------------+-------------+

ในการดำเนินการผลิตรายการวิทยุเสียงตามสายภายในห้างทั้ง 4 ห้าง
เพลงที่ใช้เปิดจะเป็นเพลงสไตล์ Easy Listening ที่ฟังแบบสบายๆ
และมีเพลงสนุกๆสอดแทรกพอเป็นสีสันเพราะในการผลิตรายการวิทยุเสียงตามสาย (P.O.P.
Radio) นั้น
บริษัทฯถือว่าเป็นสื่อช่องทางใหม่ที่มีความสามารถในการเชื่อมการโฆษณาประชาสัมพันธ์สินค้าระหว่าง
Above the Line และ Below the Line ได้อย่างมีประสิทธิภาพ

หลักการบริหาร P.O.P. Radio
ต้องคำนึงถึงกลุ่มลูกค้าที่เดินช็อปปิ้งในห้างเป็นสำคัญและจะต้องสร้างบรรยากาศให้ผู้ฟังเดินอยู่ในห้างให้นานที่สุดเท่าที่จะทำได้
พร้อมทั้งสร้างสีสันที่กระชับและง่ายต่อการจดจำ ในปัจจุบันรายการที่บริษัทฯได้ผลิตให้กับทั้ง 4
ห้างนั้นมีรูปแบบที่ชัดเจนจนเป็นที่สนใจของลูกค้าที่เดินช็อปปิ้งในห้างเพิ่มมากขึ้นเรื่อยๆ
ซึ่งเมื่อดูจากผลการสำรวจของบริษัท นีลเส็น (ประเทศไทย) จำกัด เมื่อปี 2550
มีผู้รู้จักสื่อดังกล่าวเพียง 66% และจากผลการสำรวจล่าสุดประจำเดือนพฤศจิกายน 2551
ผลปรากฏว่าลูกค้าที่เดินช้อปปิ้งในห้างต่างๆนั้น รู้จักสื่อวิทยุเสียงตามสายภายในห้าง P.O.P.
Radio เพิ่มมากขึ้นเป็น 70%หรือจำนวน 7 ใน 10 คน สามารถรับรู้สื่อโฆษณานี้ได้

ผลจากการสำรวจของบริษัท นีลเส็น (ประเทศไทย) จำกัด
ยังสามารถประเมินได้ว่ามีผู้รับฟังรายการวิทยุ P.O.P. Radio ในอัตราหมุนเวียนกว่า 21
ล้านคนทั่วประเทศ ซึ่งเป็นการวัดจากจำนวนใบเสร็จกว่า 31
ล้านใบเสร็จที่เกิดขึ้นจากการจับจ่ายซื้อของใน 4 ห้างหลัก คือ TESCO LOTUS / TOPS / BIG C
และ CARREFOUR จากสถิติคนเดินห้าง 2-3 ครั้ง / เดือน
ซึ่งส่งผลให้ลูกค้าบริษัทโฆษณาและบริษัทเจ้าของสินค้ามีความเชื่อมั่นในสื่อประเภทวิทยุเสียงตามสาย
(P.O.P. Radio) สูงขึ้น และสนใจซื้อเวลาโฆษณายาวถึงสิ้นปี 2551

รูปแบบรายการในแต่ละห้าง

1. ห้าง TOPS

บริษัทฯได้ดำเนินการผลิตรายการให้กับห้าง TOPS
โดยได้คำนึงถึงกลุ่มลูกค้าที่เดินช็อปปิ้งภายในห้างรวมถึงระยะเวลาในการเดิน และ Concept
ของห้างเป็นสำคัญ ซึ่งในปัจจุบันห้าง TOPS มีทั้งหมด 3 ประเภท คือ Tops Supermarket,
Tops Market และ Tops Daily ทั้งนี้บริษัทฯได้กำหนดรูปแบบของรายการดังรายละเอียดต่อไปนี้

1.1 Tops Supermarket

รายการที่นำเสนอเพลงไทยสากลในแนว Easy Listening
โดยมีดีเจเป็นผู้นำเสนอรายการซึ่งแบ่งออกเป็น 2 รูปแบบ คือ รูปแบบรายการสด
และรูปแบบรายการบันทึกซีดี

1.2 Tops Market

รูปแบบรายการของ Tops Market เน้นเปิดเพลงสากล100% โดยมีดีเจนำเสนอเป็นภาษาไทย
30% และภาษาอังกฤษ 70% ผ่านรูปแบบรายการสดและรายการบันทึกซีดีเช่นเดียวกับ Tops
Supermarket

2. ห้าง TESCO LOTUS

บริษัทฯได้ดำเนินการผลิตรายการให้กับห้าง TESCO LOTUS
โดยคำนึงถึงกลุ่มลูกค้าที่เดินช็อปปิ้งภายในห้างรวมถึงระยะเวลาในการเดิน และ Concept
ของห้างเป็นสำคัญ ซึ่งในปัจจุบันห้าง TESCO LOTUS มีทั้งหมด 4 ประเภท คือ Hyper Market,
Value Market, Super Market และ Lotus Express

ความโดดเด่นของรายการในห้าง TESCO LOTUS
นั้นอยู่ที่ดีเจที่ดำเนินรายการในรูปแบบการจัดรายการคู่ ชาย – หญิง
และการเปิดเพลงไทยสากลทั้งหมด
(ยกเว้นสาขาในส่วนภูมิภาคจะมีเพลงลูกทุ่งผสมเข้าไปด้วยชั่วโมงละ 1 – 2 เพลง)
ซึ่งถือว่าเป็นจุดเด่นและเป็นการสร้างความแตกต่างจากห้างอื่นๆ

นอกจากนี้รายการในห้าง TESCO LOTUS ยังเพิ่มความโดดเด่นด้วยการแยกผลิตออกเป็นภูมิภาคด้วย
ได้แก่ ภาคกลาง, ภาคเหนือ, ภาคอีสาน และภาคใต้ ไม่ว่าจะเป็นส่วนของ Jingle
ที่ใช้เป็นภาษาท้องถิ่น ดนตรีประกอบเป็นดนตรีพื้นบ้าน
อีกทั้งยังมีการสอดแทรกเพลงลูกทุ่งที่มีภาษาของท้องถิ่นนั้นๆ
เข้าไปด้วยส่งผลให้รายการดังกล่าวสามารถเข้าถึงกลุ่มผู้ฟังได้มากยิ่งขึ้น

3. ห้าง CARREFOUR

บริษัทฯได้ดำเนินการผลิตรายการให้กับห้าง CARREFOUR
โดยได้คำนึงถึงกลุ่มลูกค้าที่เดินช็อปปิ้งภายในห้างรวมถึงระยะเวลาในการเดิน และ Concept
ของห้างเป็นสำคัญ รูปแบบรายการจะมุ่งเน้นความทันสมัยผสมผสานกับความคลาสสิค
ซึ่งสังเกตได้จาก Jingle
ของรายการที่มุ่งเน้นความดูดีมีระดับและวิธีการนำเสนอผ่านบทเพลงบรรเลง Easy Listening

4. ห้าง BIG C

บริษัทฯได้ดำเนินการผลิตรายการให้กับห้าง BIG C
โดยคำนึงถึงกลุ่มลูกค้าที่เดินช็อปปิ้งภายในห้างรวมถึงระยะเวลาในการเดิน และConcept
ของห้างเป็นสำคัญ ห้าง BIG C มี 2 ประเภท คือ ห้าง BIG C ขนาดใหญ่ และห้าง BIG C
ขนาดเล็ก ผลิตรายการเป็นรูปแบบบันทึกซีดีระบบ Mp3 ความยาวตั้งแต่ 12 – 15
ชั่วโมงตามเวลาเปิด – ปิดของแต่ละสาขา ทางบริษัทฯจะทำการเปลี่ยนแผ่นรายการทุกๆ 10 – 15
วัน (ขึ้นอยู่กับรอบโปรโมชั่นของห้าง) และทำการจัดส่งแผ่นรายการผ่านทางไปรษณีย์

สำหรับรูปแบบรายการจะเน้นการเปิดเพลงไทยสากลที่มีจังหวะสนุกสนานผสมผสานไปกับเพลงสไตล์
Easy Listening และเพิ่มความโดดเด่นในการผลิตรายการออกเป็น 3 ภาค ได้แก่ภาคเหนือ,
ภาคอีสาน และภาคกลางที่มีการใช้ภาษาประจำถิ่น ในส่วนของ Jingle
ผสมผสานกับดนตรีพื้นบ้านอันเป็นเอกลักษณ์
รวมถึงบทเพลงที่อยู่ในรายการก็ได้มีการสอดแทรกเพลงลูกทุ่งที่มีภาษาของท้องถิ่นนั้นๆ
เข้าไปด้วยชั่วโมงละ 1 – 2 เพลงเพื่อทำให้รายการน่าฟังและสามารถเข้าถึงกลุ่มผู้ฟังได้มากยิ่งขึ้น

ธุรกิจสื่อ IN-STORE TELEVISION

ในปี 2550 - 2551 เป็นปีที่แผนก IN-STORE TELEVISION
ใช้เป็นเวลาสำหรับการศึกษาและวางแผนตลอดจนทดสอบความเป็นไปได้ของโครงการสร้างสื่อจอภาพในห้างฯ
เพื่อใช้ในการขายโฆษณาอย่างเต็มรูปแบบ โดยมีการเริ่มต้นนำร่องในสื่อดังกล่าวตั้งแต่ปี 2549
ในห้างท็อปส์ 10 สาขา (โดยเริ่มจากการส่งสปอตโฆษณาเพื่อออกอากาศด้วยพนักงานอัพโหลด
และเริ่มทดสอบการส่งสัญญาณการควบคุมทางไกลผ่าน ADSLในท็อปส์
เพื่อเป็นต้นแบบและศึกษาถึงปัญหาต่างๆ ที่เกี่ยวเนื่อง เพื่อนำมาเปรียบเทียบทำแผนในขั้นตอนต่อไป)

การควบคุมทางไกลผ่าน ADSL
เป็นนวัตกรรมเชิงกลยุทธ์เพื่อตอบโจทย์ทางการตลาดสำหรับลูกค้าที่ต้องการสื่อที่มีความฉับไวในการเปลี่ยนแปลงสปอตโฆษณาได้อย่างรวดเร็ว
และแม่นยำเพื่อเสริมศักยภาพความเป็นสื่อ ณ จุดขายได้อย่างแท้จริง

ลักษณะผลิตภัณฑ์

1. สื่อจอแอลซีดี ขนาด 15” บริเวณแคชเชียร์ของ TOPS 10 สาขา ได้แก่ สาขาลาดพร้าว
สาขารัชดา สาขาวังหิน สาขาบางรัก สาขาปิ่นเกล้า สาขาสุขาภิบาล3 สาขาบางนา
สาขาพระราม2 สาขาพระราม3 และสาขารังสิต

2. สื่อจอแอลซีดี ขนาด 42” บริเวณแคชเชียร์ / HEALTH & BEAUTY / CANNED FOOD &
SAUCES / CHILLED & FRESH FOOD ของ CARREFOUR 10 สาขา ได้แก่ สาขารัชดา
สาขาอ่อนนุช สาขาพระราม4 สาขาสุวินทวงศ์ สาขาเพชรเกษม สาขารังสิต สาขาบางใหญ่
สาขาลาดพร้าว สาขาสวนหลวง และสาขาศรีนครินทร์

3. สื่อจอแอลซีดี ขนาด 19” บริเวณแคชเชียร์ของ BIG C ได้แก่ สาขาราชดำริ
โดยมีโครงการจะขยายการติดตั้งให้ครบ 10 สาขา ที่บริเวณแคชเชียร์ / HEALTH & BEAUTY /
CANNED FOOD & SAUCES / CHILLED & FRESH FOOD ภายในปี 2552

ธุรกิจสื่อ MT MAGAZINES

ในปี 2552 บริษัทจะทำการเปิดตัวสื่อสิ่งพิมพ์ใหม่ในรูปแบบนิตยสาร Modern Trade Magazine
ที่มีเป้าหมายในการแจกตรงให้กับผู้บริโภคที่เดินในห้างโมเดิร์นเทรด ที่มีสมาชิกจำนวนกว่า 2 – 3
ล้านคน
โดยจัดส่งไปที่บ้านของสมาชิกที่มีการจับจ่ายซื้อของสูงสุดในแต่ละเดือนและจัดวางแผงที่สาขาของห้างฯ
เพื่อให้กลุ่มสมาชิกสามารถรับสิทธิในการรับนิตยสารฟรี

ลักษณะผลิตภัณฑ์

1. เป็นนิตยสารในรูปแบบ Modern Lifestyle Shopping Guides & Tips
ที่มีความทันสมัยเช่นเดียวกับนิตยสารชั้นนำที่มีวางแผงในตลาดทั่วไป โดยนำทั้งสาระ เกร็ดความรู้
โปรโมชั่นพิเศษ ความสวยความงาม การท่องเที่ยว อาหารและเครื่องดื่ม
และความบันเทิงในวงการ มามอบให้กับผู้อ่านที่เป็นกลุ่มผู้หญิง อายุ 20 – 40 รายได้มากกว่า
25,000 บาท มีการจับจ่ายซื้อของสูงสุดในแต่ละเดือนในห้างโมเดิร์นเทรด

2. นิตยสารมีขนาด 8.5 x 11” และ 8 x 10.5” โดยใช้กระดาษปกเคลือบมัน UV 190gและ
160g น้ำหนัก 85g พิมพ์ 4 สี จำนวนหน้าที่ปริมาณ 100 – 120 หน้า สัดส่วนระหว่างเนื้อหา
และโฆษณาแบ่งออกอยู่ที่ประมาณ 60:40

3. การแจกนิตยสารจะทำการออกทุก 2 เดือน ในปริมาณการจัดพิมพ์ประมาณ 150,000 –
200,000 เล่มต่อครั้ง โดยจัดส่งทางไปรษณีย์ให้กับ Top spenders
หรือสมาชิกที่มีการจับจ่ายซื้อของสูงสุดในแต่ละเดือน
และวางแผงที่ห้างโมเดิร์นเทรดทุกสาขาสำหรับสมาชิกที่มีบัตรสมาชิก
โดยสมาชิกที่มีสิทธิสามารถได้รับนิตยสารดังกล่าวฟรี

4. ลูกค้าที่เป็นสปอนเซอร์หรือซื้อสื่อโฆษณา
สามารถนำสินค้าขนาดทดลองมาทดสอบแจกจำหน่ายพร้อมกับนิตยสารในการพิมพ์แต่ละครั้ง
ให้กับกับกลุ่มสมาชิกจำนวนขั้นต่ำ 50,000 คนขึ้นไป
ซึ่งเป็นแนวทางในการเจาะตลาดโดยตรงกับกลุ่มผู้บริโภคที่มีกำลังซื้อสูงและจับจ่ายซื้อของเป็นประจำที่ห้างฯ

3.6.3.2 การตลาดและสภาวะการแข่งขัน

3.6.3.2.1 การตลาด

ก. กลยุทธ์การตลาดและการแข่งขัน

1) กลยุทธ์นโยบาย Monopolistic Partnership

ในปี 2551 บริษัทฯใช้กลยุทธ์การทำงานแบบ Monopolistic Partnership
และการปรับราคาสื่อโฆษณาให้เหมาะสมตามสภาวะและกลไกของเศรษฐกิจ
เพื่อสร้างประโยชน์สูงสุดให้กับงบประมาณที่ลูกค้ามีอยู่เพื่อการโฆษณาในลักษณะของการขายแบบแพ็คเก็จในอัตราพิเศษคือ
การขายเวลา loose spot รวมถึงการจัด Activities & Events Marketing ในห้างฯ
การเปิดโอกาสให้ลูกค้ารายใหม่ได้ทดลองลงสื่อโฆษณาเพื่อวัดประสิทธิภาพของสื่อโดยได้ทำการวัดผลโดยได้มอบหมายให้บริษัท
นีลเส็น (ประเทศไทย) จำกัดทำการสำรวจการรับรู้และประสิทธิภาพของสื่อ P.O.P. Radio
ซึ่งจากการประเมินผลสามารถวัดได้ว่าสื่อ P.O.P. Radio สามารถสร้างการรับรู้ถึง 81%
และยังเป็นสื่อที่สามารถจูงใจให้เกิด brand switching
หรือสามารถสร้างแรงจูงใจให้เกิดพฤติกรรมในการปรับเปลี่ยนการซื้อจากแบรนด์สินค้าที่ผู้เดินห้างตั้งใจซื้อเป็นการตัดสินใจซื้ออีกแบรนด์สินค้าที่สื่อ
P.O.P. Radio โฆษณาอยู่ได้

และจากกลยุทธ์ดังกล่าว
ทางบริษัทฯได้รับความไว้วางใจจากลูกค้าและผู้สนับสนุนให้จัดกิจกรรมภายใต้งบประมาณที่คุ้มค่า
โดยการเซ็นสัญญาลงโฆษณายาวตลอดปี 2552

2) กลยุทธ์การจัดกิจกรรมส่งเสริมการขาย

เพื่อให้สอดคล้องกับสภาวะเศรษฐกิจในปัจจุบันที่มีการแข่งขันอย่างเข้มข้นของสื่อ In-store
และการขายเวลาโฆษณาอย่างเดียวไม่เพียงพอต่อความต้องการของลูกค้า
ดังนั้นการขายสื่อโฆษณาผนวกกับกิจกรรมส่งเสริมการขายเพื่อเสริมสร้างมูลค่าเพิ่มทั้งในส่วนของทั้งสื่อ
P.O.P. Radio และ DDS จึงมีความจำเป็นต่อลูกค้าและสินค้าที่ร่วมกิจกรรมส่งเสริมการขายต่างๆ
และการสร้างแบรนด์ของบริษัทฯ
ด้วยเหตุนี้ทางบริษัทฯจึงมีการปรับปรุงกลยุทธ์การดำเนินการให้ความสำคัญกับการจัดกิจกรรมส่งเสริมการขาย
โดยมีกลยุทธ์การวางตัวเป็นพันธมิตรทางธุรกิจ (Monopolistic partnership)
กับพันธมิตรในด้านต่างๆ และนำกิจกรรมหรือคอนเสิร์ตที่มีของกลุ่มลูกค้าเป้าหมายเดียวกัน ลงในห้าง
4 เครือหลัก

กิจกรรมส่งเสริมการขายทั้งหมดนี้
บริษัทฯจะเน้นกิจกรรมที่มีคุณภาพที่สามารถให้สาระและบันเทิงกับผู้ร่วมกิจกรรมและในขณะเดียวกันยังสามารถตอบสนองนโยบายการตลาดของลูกค้าได้อย่างมีประสิทธิภาพ
โดยในส่วนนี้ทางบริษัทฯมีหน่วยงาน Marketing Department
ที่ดูแลรับผิดชอบกลยุทธ์ทางการตลาด และ
นำเสนองานกิจกรรมพิเศษเพื่อส่งเสริมการขายให้กับลูกค้า
ทำให้กิจกรรมที่จัดมีความชัดเจนและตรงกับกลุ่มเป้าหมายส่งผลให้บริษัทฯสามารถสร้างรายได้จากการจัดกิจกรรมส่งเสริมการขายให้กับลูกค้าได้อีกทางหนึ่ง

3) กลยุทธ์การให้บริการวางแผนโฆษณา

บุคลากรของบริษัทฯเป็นผู้ที่อยู่ในสายงาน In-store Media มาเป็นเวลานาน
มีความรู้และความเข้าใจในธุรกิจสื่อ P.O.P. Radio และDDS
เป็นอย่างดีสามารถให้คำปรึกษากับลูกค้าในการวางแผนการบริหารสื่อให้มีคุณภาพมากที่สุดและการเลือกซื้อเวลาหรือแพ็คเกจโฆษณาที่เหมาะสมกับวัตถุประสงค์ของลูกค้าและกลุ่มผู้ฟังรายการ
P.O.P. Radio ที่ห้างฯ

บริษัทฯมีการวางแผนโฆษณาโดยสร้างสรรค์กิจกรรมพิเศษเฉพาะกิจ
เพื่อตอบสนองความต้องการของลูกค้าและข้อจำกัดของสินค้าแต่ละประเภท
ซึ่งบริษัทฯได้ใช้นโยบายการเป็นคู่ค้าร่วมกับผลิตภัณฑ์ในการวางแผนโฆษณาเช่นนี้กับสินค้าทุกรายที่สนับสนุนรายการเพื่อสร้างแรงจูงใจและเกิดความคุ้มค่าสูงสุดในการเลือกใช้บริการสื่อของบริษัทฯ

ข. ลักษณะลูกค้าและกลุ่มลูกค้าเป้าหมาย

  1) กลุ่มลูกค้าเป้าหมาย

-   บริษัทโฆษณา (Agency)

-   บริษัทเจ้าของสินค้า (Direct Customer)

ค. ช่องทางการจำหน่าย

การขายเวลาของธุรกิจสื่อวิทยุ P.O.P. Radio และ DDS จะขายให้บริษัทโฆษณาคิดเป็นร้อยละ10
และขายโดยตรงให้บริษัทเจ้าของสินค้าคิดเป็นร้อยละ90 ของยอดขายทั้งหมด

 3.6.3.2.2 ภาวะการแข่งขัน

ก. มูลค่าตลาดโฆษณาของสื่อวิทยุและการเติบโต 

จากข้อมูลของบริษัท นีลเส็น (ประเทศไทย) จำกัด มูลค่าโฆษณาผ่านสื่อ In-store Media 9
เดือนแรก ในปี 2550 เท่ากับ 522 ล้านบาท และในปี 2551 มีมูลค่าเท่ากับ 502 ล้านบาท
ซึ่งเป็นการลดลงในอัตราเพียงร้อยละ 2%

ข. ผู้ประกอบการ

ผู้ประกอบการธุรกิจสื่อโฆษณาใน In-store ประกอบด้วย 4 รายหลัก

  ------------- -------------- -------------- -------------- ---------------
  สถานีวิทยุ       TESCO LOTUS    TOPS           BIG C          CARREFOUR

  P.O.P. RADIO  RS IN-STORE    RS IN-STORE    RS IN-STORE    RS IN-STORE
                MEDIA          MEDIA          MEDIA          MEDIA

  IN-STORE      VGI            RS IN-STORE    RS IN-STORE    RS IN-STORE
  TELEVISION                   MEDIA          MEDIA          MEDIA

  VISUAL AD     VGI                           VGI            

  SHELF TALKER                 ACT MEDIA      ACT MEDIA      

  DEMO TESTING  DEMO POWER     DEMO POWER     DEMO POWER     DEMO POWER
  ------------- -------------- -------------- -------------- ---------------

ค. แนวโน้มภาวะการแข่งขัน

การแข่งขันของธุรกิจสื่อในห้างโมเดิร์นเทรด
เพิ่มความรุนแรงมากขึ้นเนื่องจากงบประมาณโฆษณาที่มีจำกัด
ทำให้ลูกค้าสามารถที่จะเลือกซื้อโฆษณาจากสื่อในห้างที่สามารถสร้างยอดขายโดยตรงได้มากขึ้น
แต่ในขณะเดียวกัน กลยุทธ์ด้านราคานั้นก็มีความสำคัญต่อการตัดสินใจซื้อโฆษณาสูง
เนื่องด้วยจะทำให้ลูกค้าสามารถได้เวลาโฆษณามากขึ้นหรือได้รูปแบบโฆษณาที่หลากหลายทั้งนี้ขึ้นอยู่กับกลยุทธ์การขายของแต่ละบริษัทที่จะจูงใจให้ลูกค้าให้เห็นว่าคุ้มค่ากับเงินที่ใช้ไปสูงที่สุด

 3.6.3.3 การจัดหาผลิตภัณฑ์หรือบริการ

ก. นักจัดรายการ P.O.P. Radio และบุคลากรฝ่ายผลิตและสร้างสรรค์

ในปัจจุบันบริษัทฯ มีจำนวนนักจัดรายการวิทยุ (DJ) ทั้งหมด 40 คน
ซึ่งนักจัดรายการสามารถดำเนินรายการตามรูปแบบของรายการ P.O.P. Radio
ที่วางไว้ให้เหมือนกับการจัดสดจริง และรสนิยมของกลุ่มฟังเป้าหมาย
และปัจจุบันนักจัดรายการของบริษัทฯยังต้องเป็นผู้มีทักษะในการเป็นผู้ดำเนินรายการภาคสนามในการจัดกิจกรรมส่งเสริมการขาย
เพื่อรองรับงานกิจกรรมพิเศษเพื่อส่งเสริมการขายอีกทางหนึ่งด้วย

ข. ห้องอัด ห้องผลิตรายการ และห้องตัดต่อ 

บริษัทฯได้มีการพัฒนาห้องอัดและตัดต่อรายการ มาตั้งแต่เดือนมิถุนายนปี 2550 โดย
ห้องผลิตรายการ P.O.P. Radio และ DDS ประกอบด้วย

-   ห้องบันทึกเสียง จำนวน 4 ห้อง ดำเนินรายการโดยนำ software และ hardware
    ที่ทันสมัยเข้ามาช่วยจัดการเลือกสรรเพลง ควบคุมการเล่นเพลงตามรูปแบบรายการที่กำหนด
    เพิ่มสีสันและความคล่องตัว สร้างความน่าสนใจของรายการและ content ต่างๆ

-   ห้อง Production มีหน้าที่บันทึกรายการ write ลงแผ่น เพื่อจัดส่งไปที่ห้างต่างๆ

-   ห้อง Traffic Control มีหน้าที่ควบคุมระบบการออกอากาศ

-   ห้อง Edit จำนวน 1 ห้อง โดยสามารถแบ่งเป็นพื้นที่ทำงาน 6 ช่อง สำหรับการบันทึก
    ผลิตชิ้นงานในส่วนทั้ง P.O.P. Radio และ DDS ด้วยคุณภาพมาตรฐานและมีลูกเล่นต่างๆ
    สร้างสีสันและเพิ่มความน่าสนใจน่าติดตามรายการ

3.6.3.4 ผลกระทบต่อสิ่งแวดล้อม

  -ไม่มี -